Kuponya Mulombe Uunjidwe Daimona | Buumi bwa Jesu\nJesu Waponya Mulombe Uunjidwe Daimona\nKUYANDIKA LUSYOMO LUYUMU KUTI CIKONZYEKE KUPONYA MULOMBE UUNJIDWE DAIMONA\nJesu, Petro, Jakobo alimwi a Johane nobaseluka kuzwa acilundu, bayaanya nkamu yabantu mpati. Kuli cilubide. Balembi balibazingulukide basikwiiya alimwi balakazyanya ambabo. Bantu bagambwa kapati nobamubona Jesu, eelyo babalika kuyoomwaanzya. Wababuzya kuti: “Ncinzi ncomukazyanya ambabo?”—Marko 9:16.\nMwaalumi umwi munkamu wafwugama kumbele lya Jesu akupandulula kuti: “Mwiiyi, ndaletede mwanaangu musankwa nkaambo unjidwe muuya uumulesya kwaambaula. Kufwumbwa mpuwamujatila, ulamuusya ansi, alimwi uzwa ccovwu kumulomo akuluma ntwino akubula nguzu. Ndalombede basikwiiya bako kuti bautande, pele baalilwa.”—Marko 9:17, 18.\nKuboneka kuti balembi bakazyanya abasikwiiya akaambo kakuti cabaalila kumuponya mulombe ooyo, ambweni kumwi balabafwubaazya. Aboobo muciindi cakuvwiila bausyi mwana ibagolelwa maano, Jesu walanga nkamu yabantu akwaamba kuti: “Nywebo nozyalani linyina lusyomo alimwi nobasicinguni, ino ndilakkala andinywe kwaciindi cilamfwu buti? Ino ndimukkazikile moyo kwaciindi cilamfwu buti?” Cakutadooneka majwi aaya aakusinsa ageme balembi aabo ibali kupenzya basikwiiya bakwe ciindi walo naataliko. Mpoonya naalanga kuli bausyi mwana ibakopene mumizeezo, Jesu wabaambila kuti: “Amumulete kuno kulindime.”—Matayo 17:17.\nMulombe naasika munsi-munsi aa Jesu, daimona limunjide lyamuwisyila ansi akumusuntula. Mulombe ooyo watalika kwaalabana ansi akuzwa ccovwu kumulomo. Jesu wabuzya bausyi kuti: “Ino eeci cakamutalika lili?” Bausyi bavwiila kuti: “Kuzwa naakacili muniini, alimwi ziindi zinji umusuntwida mumulilo amumaanzi kutegwa umunyonyoone.” Mpoonya bakombelezya kuti: “Kuti kokonzya kucita cintu cili coonse, katufwida luzyalo, utugwasye.”—Marko 9:21, 22.\nBausyi ilibamanide mizeezo, nkaambo nobaba basikwiiya ba Jesu baalilwa kumuponya. Ikwiingula ncobalomba bausyi mwana ooyo, Jesu waamba majwi aakkazika moyo aakuti: “Aayo majwi aakuti, ‘Kuti kokonzya’! Langa, zintu zyoonse zilakonzyeka kumuntu uulaalusyomo.” Mpoonya aawo bausyi mwana boongolola balaamba: “Ndijisi lusyomo! Kondigwasya kuba alusyomo luyumu!”—Marko 9:23, 24.\nJesu wabona nkamu yabantu kababalika kuboola kulinguwe. Boonse aaba kabalangilila, Jesu wakalalila daimona kuti: “Iwe omuuya syaataambi alimwi omusinke matwi, ndakulailila kuti, kozwa mulinguwe alimwi utakamunjili kabili!” Nolyazwa, daimona lyapa kuti mulombe ooyu akwiile akusuntuka ziindi zinji. Mpoonya mulombe ooyu waile kulandabala mpoonya aawo katanyanyaali. Nobabona boobo, bantu banji baamba kuti: “Wafwa!” (Marko 9:25, 26) Pele Jesu naajata janza lyamulombe ooyu, wabuka aboobo ‘wapona kuzwa ciindi eeco.’ (Matayo 17:18) Tacigambyi pe kuti bantu bagambwa kapati akaambo kazintu nzyacita Jesu.\nMusyule, ciindi Jesu naakatuma basikwiiya kuyookambauka, bakali kukonzya kutanda madaimona. Aboobo lino nobanjila muŋanda bamubuzya Jesu kabali balikke ategwa: “Ino nkaambo nzi swebo ncotwaalilwa kuutanda?” Jesu wabapanduluda kuti baalilwa akaambo kakuceya kwalusyomo lwabo, ulaamba: “Musyobo ooyu tuukonzyi kuzwa ccita buyo kwiinda mumupailo.” (Marko 9:28, 29) Kwali kuyandika lusyomo luyumu antoomwe amupailo kutegwa bacikonzye kutanda daimona eelyo lilaanguzu kapati.\nMpoonya Jesu wamanizya amajwi aakuti: “Nkaambo ncobeni ndimwaambila kuti, ikuti kamujisi lusyomo luli mbuli inseke yamusitada, muyakwaambila mulundu ooyu kuti, ‘Kozwa aawa uunke waalya,’ eelyo uyoozwa, alimwi taakwe ciyakumwaalila nywebo pe.” (Matayo 17:20) Eelo kaka lusyomo lulaanguzu!\nZisinkilizyo alimwi abuyumuyumu izilesya muntu kuyaambele mumulimo wa Jehova zilakonzya kuboneka mbuli kuti nziyumu kapati alimwi tazikonzyi kugusyigwa mbubonya mbuli mulundu wini. Pele ikuti twayumya lusyomo lwesu, tulakonzya kuzigusya zisinkilizyo alimwi akuzunda buyumuyumu zyalo izili mbuli zilundu.\nIno mbukkale nzi mbwaajana Jesu naajoka kuzwa kucilundu?\nNkaambo nzi basikwiiya ncobaalilwa kutanda daimona linjide mulombe?\nIno lusyomo lwesu inga lwayuma kusikila aali?


Amumutembaule Jehova Mumbungano | Ngazi Yamulindizi Yakwiiya\nNgazi Yamulindizi—Yakwiiya | January 2019\nAMUBALE MU Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nCIBALO CAKWIIYA 2\nAmumutembaule Jehova Mumbungano\n“Akati kambungano ndiyookutembaula.”—INT. 22:22.\n1. Ino Davida wakalimvwa buti kujatikizya Jehova, alimwi ino eeci cakamupa kucita nzi?\nMWAMI DAVIDA wakalemba kuti: “Jehova mupati alimwi weelede kutembaulwa kapati.” (Int. 145:3) Davida wakali kumuyanda Jehova alimwi luyando oolo lwakamupa kuti amutembaule Leza “akati kambungano.” (Int. 22:22; 40:5) Cakutadooneka, mulamuyanda Jehova alimwi mulaazumina majwi aa Davida aakuti: “Kotembaulwa O Jehova Leza wa Israyeli taateesu lyoonse alyoonse mane kukabe kutamani.”—1Mak. 29:10-13.\n2. (a) Mbuti mbotukonzya kumutembaula Jehova? (b) Ino mbuyumuyumu nzi bamwi mbobajana, alimwi tulanga-langa twaambo nzi?\n2 Mazuba aano, nzila imwi mbotumutembaula Jehova nkwiinda mukwiingula lyamiswaangano ya Bunakristo. Nokuba boobo, bunji bwabakwesu abacizyi cilabayumina kapati. Balayanda kutola lubazu ciindi camiswaangano, pele kuyoowa kubapa kwaalilwa kucita boobo. Mbuti mbobakonzya kulilwana penzi eelyo lyakuyoowa? Alimwi ninzila nzi zigwasya izikonzya kutugwasya toonse kupa bwiinguzi bukulwaizya? Katutanaingula mibuzyo eeyi, atusaangune kulanga-langa twaambo tuyandika kapati tone itutupa kwiingula kumiswaangano.\nTWAAMBO ITUTUPA KWIINGULA KUMISWAANGANO\n3-5. (a) Kweelana alugwalo lwa Bahebrayo 13:15, nkaambo nzi ncotweelede kwiingula kumiswaangano? (b) Sena toonse tweelede kupa bwiinguzi bukozyene? Amupandulule.\n3 Toonse Jehova wakatupa coolwe cakumutembaula. (Int. 119:108) Bwiinguzi bwesu kumiswaangano ncibeela ‘cacipaizyo cantembauzyo’ cesu, alimwi kunyina uukonzya kutupeda cipaizyo eeco. (Amubale Bahebrayo 13:15.) Sena Jehova uyanda kuti katupa cipaizyo cikozyene, naa bwiinguzi bukozyene? Peepe!\n4 Jehova ulizyi kuti tuliindene mbotucita zintu alimwi abukkale, alimwi ulazikkomanina zipaizyo nzyotukonzya kumupa. Amuyeeye kujatikizya musyobo wazipaizyo nzyaakali kutambula kuzwa kubana Israyeli. Bana Israyeli bamwi bakali kucikonzya kupa mbelele naa mpongo. Pele muna Israyeli mucete wakali kukonzya kupa “nziba zyobilo naa bana bankwilimba bobilo.” Alimwi ikuti naa muna Israyeli tacikonzyi kupa zintu eezyi, Jehova wakali kutambula “cipaanzi cakkumi caefa cafulaulu mubotu.” (Lev. 5:7, 11) Fulaulu tiiwakali kudula, pele Jehova wakali kucilumba cipaizyo cili boobu, kufwumbwa buyo kuti kauli “fulaulu mubotu.”\n5 Leza wesu siluzyalo mbwalimvwa amazuba aano. Ciindi notwiingula, talangili kuti toonse tube mbuli Apolo iwakali kupasaula kukanana naa mbuli Paulo iwakali kubandika munzila iisika amoyo. (Mil. 18:24; 19:8) Jehova uyanda buyo kuti katwiingula kweelana mbotukonzya. Amuyeeye kujatikizya mukamufwu iwakasanga tukkobili tobilo. Wakayandwa a Jehova nkaambo wakapa ncaakali kukonzya.—Lk. 21:1-4.\nKwiingula kulatugwasya swebo alimwi abaabo ibaswiilila (Amubone muncali 6-7) *\n6. (a) Kweelana alugwalo lwa Bahebrayo 10:24, 25, mbuti mbotukonzya kujatikizyigwa abwiinguzi mbobapa bamwi? (b) Mbuti mbomukonzya kutondezya kulumba kubwiinguzi ibwamukulwaizya?\n6 Tulakulwaizyanya umwi amweenzinyina ciindi notwiingula. (Amubale Bahebrayo 10:24, 25.) Toonse tulakkomana kumvwa bwiinguzi bwiindene-indene kumiswaangano yesu. Tulakkomana kumvwa bwiinguzi bwabana butakatazyi. Tulakulwaizyigwa kapati ajwi lyamuntu umwi waamba kujatikizya kasimpe nkaakajana. Alimwi tulamvwa kabotu kubona baabo ‘ibaba abusicamba’ bwakwiingula nokuba kuti bajisi nsoni naa nobatalika kwiiya mwaambo wesu. (1Tes. 2:2) Mbuti mbotukonzya kutondezya kulumba akaambo kakusolekesya kwabo? Tulakonzya kubalumba akaambo kabwiinguzi bwabo bukulwaizya yamana miswaangano. Nzila imwi nkwiinda mukwiingula andiswe. Kuti twacita oobo, tatukakulwaizyigwi buyo kumiswaangano yesu pele alimwi tuyoobakulwaizya bamwi.—Rom. 1:11, 12.\n7. Ino tugwasyigwa buti ciindi notwiingula?\n7 Tulagwasyigwa lwesu ciindi notwiingula. (Is. 48:17) Mubuti? Cakusaanguna, ikuti naa tujisi makanze aakuyoopa bwiinguzi, tulakulwaizyigwa kapati kulibambila kabotu miswaangano. Ciindi notulibambila kabotu, tulalimvwisya kapati Jwi lya Leza. Mpoonya ikuti naa twalimvwisya kapati, cilauba-uba kuzibelesya zintu nzyotwiiya. Cabili, tulaikkomanina kapati miswaangano akaambo kakuti tulatola lubazu mumubandi. Catatu, akaambo kakuti kuyandika kusolekesya kapati kutegwa tupe bwiinguzi, kanji-kanji tulatuyeeya twaambo ntotwakaingula nokuba kuti kwainda ciindi.\n8-9. (a) Kweelana ancolwaamba lugwalo lwa Malaki 3:16, ino muyeeya kuti Jehova ulimvwa buti kujatikizya bwiinguzi bwesu? (b) Ino mbuyumuyumu nzi bamwi mbobakonzya kujana?\n8 Tulamukkomanisya Jehova ciindi notwaamba kujatikizya lusyomo lwesu. Tulakonzya kuba masimpe kuti Jehova ulatuswiilila alimwi ulalumba kapati akaambo kakuti tulasolekesya kwiingula kumiswaangano. (Amubale Malaki 3:16.) Ulatondezya kulumba kwiinda mukutulongezya ciindi notusolekesya kapati kumukkomanisya.—Malk. 3:10.\n9 Cakutadooneka, tulijisi twaambo tubotu ncotweelede kwiingula kumiswaangano. Nokuba boobo, bamwi balakonzya kuyoowa kutambika. Kuti naa mbomulimvwa oobo, mutatyompwi pe. Atulange-lange njiisyo zyamu Bbaibbele zimwi, nkokuti zikozyanyo zisyoonto alimwi atwaambo tugwasya tukonzya kutugwasya toonse kusolekesya kapati kwiingula kumiswaangano.\n10. (a) Ino nkuyoowa kuli buti tobanji nkotujisi? (b) Nkaambo nzi kuyoowa kwiingula ncokukonzya kuba citondezyo cibotu?\n10 Sena mulayoowa kapati kufwumbwa ciindi nomuyanda kutambika kutegwa mwiingule? Ikuti kacili boobo, tamuli mulikke pe. Bwini mbwakuti, bunji bwesu tulayoowa twayanda kwiingula. Ikutegwa mulilwane penzi eeli lyakuyoowa ilimupa kutaingula, mweelede kuzyiba icimupa kuyoowa. Sena muyoowa kuti mulaziluba nzyomuyanda kwaamba naa muyoowa kulubizya? Sena mulalibilika kuti bwiinguzi bwanu tabukoobota mbuli bwiinguzi bwabamwi? Kwaamba masimpe, kuyoowa kuli boobo kulakonzya kuba citondezyo cibotu. Kutondezya kuti mulalicesya akuti bamwi mubabona kuti balamwiinda. Jehova ulabuyanda bube oobu. (Int. 138:6; Flp. 2:3) Pele awalo Jehova uyanda kuti kamumutembaula alimwi akukulwaizya basyominyoko kumiswaangano. (1Tes. 5:11) Ulamuyanda alimwi uyoomupa busicamba mbomuyandika.\n11. Ino ziyeekezyo nzi zyamu Magwalo zikonzya kutugwasya?\n11 Atulange-lange ziyeekezyo zimwi zyamu Magwalo. Ibbaibbele lyaamba kuti toonse tulalubizya kujatikizya nzyotwaamba alimwi ambotuzyaamba. (Jak. 3:2) Jehova talangili kuti katwaambaula munzila iilondokede, alimwi abalo bakwesu abacizyi tabusi mbobalangila oobo. (Int. 103:12-14) Mbanamukwasyi bakumuuya alimwi balatuyanda. (Mk. 10:29, 30; Joh. 13:35) Balizyi kuti zimwi ziindi tatwiinguli mbuli mbotwali kuyanda.\n12-13. Ino twiiya nzi kucikozyanyo ca Nehemiya alimwi a Jona?\n12 Amuyeeye zikozyanyo zimwi zyamu Bbaibbele izikonzya kumugwasya kulwana penzi lyakuyoowa. Amuyeeye kujatikizya Nehemiya. Wakabeleka munkuta yamwami singuzu. Nehemiya wakaluuside akaambo kakuti wakamvwa kuti bwaanda alimwi amilyango ya Jerusalemu yakanyonyoonwa. (Neh. 1:1-4) Amweezyeezye buyo mbwaakayoowede ciindi mwami naakamubuzya kupandulula ncaakali kulibonya kuusa! Nehemiya wakapaila cakufwambaana mpoonya akwiingula. Aboobo mwami wakacita zintu zinji kutegwa agwasye bantu ba Leza. (Neh. 2:1-8) Alimwi amuyeeye kujatikizya Jona. Ciindi Jehova naakamulomba kuti akabandike abantu baku Nineve, Jona wakayoowa kapati cakuti wakatijila kubusena kumbi. (Jon. 1:1-3) Pele kwiinda mukugwasyigwa a Jehova, Jona wakaunka akuyoobakambaukila bana Nineve. Alimwi majwi ngaakaamba, akabagwasya kapati bantu aabo ibakali mu Nineve. (Jon. 3:5-10) Kuli Nehemiya twiiya kujatikizya mbociyandika kapati kupaila katutanapa bwiinguzi. Alimwi kuli Jona twiiya kuti Jehova ulakonzya kutugwasya kumubelekela nokuba kuti tuliyoowede kapati. Masimpe ngakuti, kunyina mbungano iiyakuyoosya mbuli bana Nineve.\n13 Nzintu nzi zigwasya izikonzya kumugwasya kupa bwiinguzi ibukulwaizya lyamiswaangano? Atulange-lange zimwi zisyoonto.\nIno Inga Ndapa Bwiinguzi Nzi?\nBwiinguzi bugaminide kumubuzyo\nKaambo kambi ikali mumuncali\nCiiyo icili mulugwalo luzubuludwe\nMbwaakonzya kubelesyegwa makani aabandikwa\nCakuluula cifwaafwi cikankaizya kaambo kayandika kapati\nZiiyo zili muzifwanikiso\n14. Nkaambo nzi ncotweelede kulibambila kabotu miswaangano yesu, alimwi ndilili notweelede kucita boobo?\n14 Kulibambila muswaangano umwi aumwi. Ciindi nomuyeeyela limwi alimwi akulibambila kabotu, muyookulwaizyigwa kapati kupa bwiinguzi. (Tus. 21:5) Bwini mbwakuti, toonse tuliindene ciindi notulibambila miswaangano. Ba Eloise, bamukamufwu ibajisi myaka yakuzyalwa iili kuma 80, balatalika kulibambila Ciiyo ca Ngazi Yamulindizi kumatalikilo kwini kwansondo. Bakaamba kuti, “Ndilaikkomanina kapati miswaangano kuti ndalibambilila limwi kakucili ciindi.” Ba Joy, ibabeleka mulimo wakumubili, mu Mujibelo balabikka ciindi ambali cakulibambila Ngazi Yamulindizi. Bakaamba kuti, “Ncuubauba kuyeeya twaambo kuti naa ndalibambila kakuceede buyo ciindi cisyoonto kuti miswaangano icitwe.” Ba Ike, imwaalu uujisi bubi alimwi uubeleka kali mupainiya, bakaamba kuti, “Ndicibona kabotu kulibambila ciindi cisyoonto abuzuba mumvwiki yoonse kwiinda kutola ciindi cilamfwu.”\n15. Mbuti mbomukonzya kulibambila kabotu miswaangano?\n15 Ino ncinzi cijatikizyidwe mukulibambila kabotu miswaangano? Amutalike cibeela cimwi acimwi cakwiiya kwiinda mukulomba Jehova kuti amupe muuya uusalala. (Lk. 11:13; 1Joh. 5:14) Mpoonya kwamaminiti masyoonto amucilange-lange cibalo coonse. Amuulange-lange mutwe wacibalo, tutwe tuli mucibalo, zifwanikiso azikozyanyo alimwi atubbokesi twakuyiisya. Lino nomubala muncali umwi aumwi, amwaabale magwalo aabikkidwe kweelana ambomukonzya. Amuzinzibale kuyeeya kujatikizya twaambo, akubikkila maano kapati kutwaambo ntomuyanda kuyakwiingula. Ikuti mwalibambila kabotu, muyoogwasyigwa kapati alimwi ciyakumuubila kwiingula.—2Kor. 9:6.\n16. Ino zibelesyo nzi ziliko mumwaambo ngomuzyi, alimwi ino muzibelesya buti?\n16 Kuti kacikonzyeka, amubelesye JW Library app iiliko mumwaambo ngomuzyi. Kwiinda mumbunga yakwe, Jehova watupa zibelesyo zyaa intaneti kutegwa kazitugwasya kulibambila miswaangano. Kwiinda mukubelesya JW Library® app tulakonzya kukkopa mabbuku aakwiiya mutuncini. Mpoonya tulakonzya kwiiya, kubala naa kuswiilila cibalo cimwi kufwumbwa ciindi alimwi kuli koonse. Bamwi balacibelesya cibelesyo eeci kwiiya aaciindi cakulyookezya kumulimo naa kucikolo naa nobali mulweendo. Watchtower Library alimwi a LAIBBULALI YAA INTANETI ya Watchtower™ ipa kuti cuubeube kuvwuntauzya twaambo muciiyo ncomuyanda kuzyiba kabotu.\nNdilili nomujana ciindi cakulibambila miswaangano? (Amubone muncali 14-16) *\n17. (a) Nkaambo nzi ncocili kabotu kulibambilila limwi twaambo tunji? (b) Ncinzi ncomwakaiya mukavidiyo kakuti Amube Balongwe ba Jehova—Amulibambile bwiinguzi?\n17 Kuti kacikonzyeka, amulibambilile limwi twaambo tunji muciiyo cimwi acimwi. Nkaambo nzi? Akaambo kakuti inga mwayandika kutambika ziindi zinji kutegwa mupegwe coolwe cakwiingula. Ibamwi ambweni balakonzya kutambika aciindi comwe andinywe, eelyo sikweendelezya ulakonzya kutondeka umwi akati kabaabo bambi ibatambika. Ikutegwa asinizye kuti miswaangano yamana muciindi cibikkidwe, sikweendelezya ulakonzya kupa coolwe kubantu buyo basyoonto kutegwa bape bwiinguzi kujatikizya kaambo kamwi akamwi. Aboobo mutanyemi pe naa kutyompwa ikuti naa tanaamutondeka kumatalikilo kwaciiyo. Ikuti naa mwakalibambilila limwi twaambo tunji, muyooba azyoolwe zinji zyakutola lubazu mumubandi. Ibwiinguzi bumwi mbomukonzya kulibambila bulakonzya kubikkilizya kubala lugwalo. Pele ikuti kamucikonzya, amulibambile akupa bwiinguzi mumajwi aanu. *\n18. Nkaambo nzi ncociyandika kupa bwiinguzi bufwaafwi?\n18 Amupe bwiinguzi bufwaafwi. Kanji-kanji, bwiinguzi bukulwaizya kapati mbufwaafwi alimwi tabukatazyi. Aboobo amube amakanze aakupa bwiinguzi bufwaafwi. Amusolekesye kubona kuti bwiinguzi bwanu butola buyo tuvwaluvwalu tuli 30. (Tus. 10:19; 15:23) Ikuti naa mwali kupa bwiinguzi lyamiswaangano kwamyaka minji, mulijisi mulimo mupati, mweelede kutondezya cikozyanyo cibotu kwiinda mukupa bwiinguzi bufwaafwi. Kuti kamutola ciindi cilamfwu kwaamba zintu zinji, bamwi balakonzya kuyoowa, inga batalika kuyeeya kuti tabakonzyi kupa bwiinguzi mbuli mbomupa. Kuyungizya waawo, bwiinguzi bufwaafwi bupa kuti bantu banji batole lubazu lyamiswaangano. Kwaambisya kuti naa ndinywe mwasaanguna kupegwa coolwe, amupe bwiinguzi butakatazyi, ibugaminide. Mutaambi twaambo toonse ituli mumuncali. Twamana kubandikwa twaambo tuyandika kapati ituli mumuncali, mulakonzya kwiingula kujatikizya twaambo tumbi.—Amubone kabbokesi kakuti “ Ino Inga Ndapa Bwiinguzi Nzi?”\n19. Mbuti sikweendelezya mbwakonzya kumugwasya, pele alimwi ino ncinzi ncomweelede kucita?\n19 Amumuzyibye sikweendelezya kuti muyanda kwiingula mumuncali umwi. Ikuti naa mwasala kucita boobu, mweelede kumwaambila sikweendelezya kakucili ciindi miswaangano kaitanatalika. Casika ciindi cakuubandika muncali ooyo, amutambike janza cakufwambaana alimwi kalili mujulu kutegwa sikweendelezya akonzye kulibona.\n20. Mbuti miswaangano yambungano mboili mbuli cakulya cilidwa antoomwe abalongwe?\n20 Miswaangano yambungano amwiibone mbuli cakulya cilidwa antoomwe abalongwe babotu. Amweezyeezye kuti mwatambwa kutegwa mukalye cakulya antoomwe abalongwe bamwi bamumbungano alimwi mwalombwa kuti mukaletelezye cakulya cisyoonto. Ino inga mwalimvwa buti? Mulakonzya kulibilika, pele cakutadooneka mulakonzya kusolekesya kapati kutolelezya cakulya ncobakonzya kukkomanina boonse. Jehova, Sikututamba, watubambila tebulu lyazintu zibotu zinji kumiswaangano yesu. (Int. 23:5; Mt. 24:45) Alimwi ulakkomana ciindi notutolelezya cipego cisyoonto, ncotukonzya. Aboobo amulibambile kabotu alimwi akutola lubazu cakwaanguluka kweelana ambomukonzya. Kuti mwacita oobo, tamukalidi buyo atebulu lya Jehova pele alimwi muyooletelezya acipego cakupa mbungano.\nNtwaambo nzi tumwi itutupa kwiingula lyamiswaangano?\nMbuti mbotukonzya kulilwana penzi lyakuyoowa kwiingula?\nNinzila nzi zimwi zigwasya izikonzya kutugwasya kupa bwiinguzi ibukulwaizya?\n^ munc. 5 Mbubwenya mbuli sintembauzyo Davida, toonse tulamuyanda Jehova alimwi tulakkomana kumutembaula. Tulijisi coolwe caalubazu cakutondezya luyando kuli Leza ciindi notuswaangana ambungano yesu kutegwa tukombe. Nokuba boobo, tobamwi cilatuyumina kwiingula kumiswaangano yesu. Ikuti naa kamujisi buyumuyumu buli boobu, cibalo eeci cilakonzya kumugwasya kuzyiba kaambo kamupa kuyoowa alimwi ambomukonzya kukulwana kuyoowa ooko.\n^ munc. 17 A jw.org, amweebelele kavidiyo kakuti Amube Balongwe ba Jehova—Amulibambile bwiinguzi. Amubone aalembedwe kuti NJIISYO ZYAMU BBAIBBELE > BANA.\n^ munc. 63 BUPANDULUZI BWAZIFWANIKISO: Basimbungano calukkomano batola lubazu mumubandi waciiyo ca Ngazi Yamulindizi.\n^ munc. 65 BUPANDULUZI BWAZIFWANIKISO: Bamwi akati kabasimbungano ibakatondezyegwa kumatalikilo kabatola lubazu mu Ciiyo ca Ngazi Yamulindizi. Nokuba kuti aumwi ujisi bukkale bwiindene, boonse balabikka ciindi ambali cakulibambila ciiyo iciyoobandikwa kumiswaangano.\n“Utalibiliki Pe, Nkaambo Ndime Leza Wako”\nMbuti Mbomukonzya Kukwabilila Moyo Wanu?\nCakulya Icibambidwe Munzila Nguba-uba Ncocituyiisya Kujatikizya Mwami\nKujanika Kumiswaangano Ncokwaamba Kujatikizya Ndiswe\nMukwesu Mupya Mu Kabunga Keendelezya\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA January 2019\nNGAZI YAMULINDIZI—YAKWIIYA January 2019


‘Leza Ulabakatalusya Bakatede’—Isaya 40:29 | Ngaziyakulinda Yakwiiya\nLugwalo lwamunyaka wa2018: ‘Aabo babikkide myoyo yabo kuli Jehova nguzu zyabo ziyoobusilizigwa.’—IS. 40:31.\nMAGWALO AAYA AYENDELANA BIYENI ALUGWALO LWAMUNYAKA UUNO?\n1. Ngaali mapenzi ngituswaana alubo niinzi chipa kuti Jehova abotelwe akaambo kabakombi bakwe basyomeka? (Langa chifanikisyo chili kumatalikilo achiiyo.)\nBUUMI munyika buvulide mapenzi. Bakwesu abachizi biingi balachiswa. Bamwi nikuba kuti bakomena pesi bachilangania nzubo zyabo zyakachembaala. Bamwi balikubeleka changuzu kuti basanine mpuli zyabo. Alubo bamwi balakonzya kuti basikilwa amapenzi asiyene-siyene muchiindi chomwe. Eezi zyaamba kuti mubeleka changuzu kuyanduula mali kuti mujane ziyandikana akuti mukonzye kulisilisya. Nikuba boobo, mulazumanana kusyomeka kuli Leza alubo muli abulangilizi muzisyomezyo zyakwe. Nzimuchita zilamubotezya Jehova.\n2. Lugwalo lwaIsaya 40:29 lutusungwaazya biyeni pesi njiili miyeeyo njituteelede kubaayo?\n2 Kuli nunga wamana manguzu na akaambo kabuyumu-yumu mbuswaana? Kuti kakuli boobo tuli awulikke pe. Bbayibbele litondeezya kuti, nikuba bakombi baJehova bachiindi bakali kulimvwa munzila eeyi. (1 Bam. 19:4; Job. 7:7) Pesi bakalangilila kuli Jehova kuti abape manguzu. Alubo wakabagwasya nkaambo Bbayibbele lyaamba kuti, “batakwe inguzu ulabayumya.” (Is. 40:29) Pesi chuusisya nchakuti, bamwi bakombi baJehova mazubaano bakasala ‘kusiya kukomba Jehova’ nkaambo bakalimvwa kuti kulaminia kutali kuti nchilongezyo. Nkinkaako bakachita ziyandwa aSaatani kuleka kubala Bbayibbele, kunjila miswaangano akukambawuka.\n3. (a) Kujana twachita biyeni kuti tuzunde Saatani? (b) Tuyoolanga-langaanzi muchiiyo eechi?\n3 Dyabbulosi ulizi kuti kubeleka changuzu mumilimu yabukombi kulatusimya, nkinkaako tayandi kuti tukkale katusimide. Chiindi nimulimvwa kamutakwe manguzu akaambo kabuyumu-yumu, tamweelede kuleka kubelekela Jehova. Mweelede kuswena kuli nguwe nkaambo “ulamupa inguzu akumuzyatika.” (1 Pet. 5:10; Jak. 4:8) Muchiiyo eechi, tuyoolanga-langa zintu zikonzya kupa kuti tuleke kubelekela Leza alubo tuyoobona kuti malayilile aamuBbayibbele atugwasya biyeni kuti tuzunde mapenzi aaya. Pesi lino atulange-lange mbulukonzya kutugwasya lugwalo lwaIsaya 40:26-31 kubona nzila Jehova njatusimyaayo.\nAABO BABIKKIDE MYOYO YABO KULI JEHOVA NGUZU ZYABO ZIYOOBUSILIZIGWA\n4. Nziizili zyiiyo nzitujana muli Isaya 40:26?\n4 Bala Isaya 40:26. Taakwe muntu uukonzya kubala nyenyeezi. Basayensi bayeeyela kuti Kkondo Lyabasimpongo lili anyenyeezi zisika ku400 bbiliyoni. Pesi Jehova uzyiita amazina zyoonse. Eezi zituyiisyaanzi? Kuti Jehova kabikkila maanu zilenge zyakwe zitaponi, zili antanganana kuti ulababikkila maanu bakombi bakwe bamubelekela. (Int. 19:1, 3, 14) Ndeende wesu ulizizi zintu zitukataazya. Bbayibbele lyaamba kuti: “Masusu aali amitwe yanu alibalidwe oonse.” (Mt. 10:30) Alubo sintembawuzyo wakaamba kuti: ‘Jehova ulaazi mazuba abantu batakwe kampenda.’ (Int. 37:18) Ulabubona buyumu-yumu mbutuswaana alubo ulakonzya kutupa manguzu aakuti tubuzunde.\n5. Niinzi chitupa kuba achoonzyo chakuti Jehova ulakonzya kutusimya?\n5 Bala Isaya 40:28. Jehova Nkasensa kamanguzu. Muchikozyano, atulange manguzu ngaakabikka kuzuba. Umwi sikulanga-langa makani aasayensi uutegwa David Bodanis wakapandulula kuti: “Nzila njilipyaayo Zuba musekkondi iimwi kukozyanisigwa akudubuka kwamabbomba miingi.” Alubo umwi sikulanga-langa zyasayensi wakayungizya kuti: “Musekkondi iimwi zuba ligwisya kupya kukonzya kubelesegwa abantu kwaminyaka iili 200 000!” Muntu uupa kuti zuba lipye munzila eeyi, kujana wakachilwa na kutupa manguzu aakuti tulisimye chiindi nituli mumapenzi?\n6. Kuziba kuti jokwe lyaJesu lilatulemununa kutugwasya biyeni?\n6 Bala Isaya 40:29. Kubelekela Jehova kupa kuti tubotelwe. Jesu wakabuzya basikwiiya bakwe kuti: “Amulikulike ijokwe lyangu.” Mpawo wakayungizya kuti: ‘Mulakatulukwa mumyoyo yanu, nkaambo ijokwe lyangu talilemi awalo mukuli wangu muuba.’ (Mt. 11:28-30) Majwi aaya ngachoonzyo! Chimwi chiindi tulakonzya kulimvwa katukatede nituya kumiswaangano naakuti kukukambawuka. Pesi ngatwalimvwa biyeni nitwaboola? Ngatwalimvwa katusimide zyakuti ngatwalibambila kulwana buyumu-yumu mbutuli aabo. Nisimpe kuti jokwe lyaJesu lilatulemununa!\n7. Amba chikozyano chitondeezya kuti majwi aali mulugwalo lwaMatayo 11:28-30 ngachoonzyo?\n7 Umwi muchizi ngututiite kuti Kayla wakali kuchiswa bulwazi bwakumana manguzu, wakali kukataazikana mumizeezo alubo wakali kuchiswa mutwe uutaponi pe. Eezi zyakali kupa kuti chimwi chiindi akachilwe kuya kumiswaangano yambungano. Nikuba boobo, chiindi naakiinka kuli umwi muswaangano wakaamba kuti: “Nkani yakali kwaambuula atala akumana manguzu. Mukwesu wakali kupa nkani eeyi wakaambuula munzila yakubikkila maanu, eezi zyakandipa kuti ndilile. Zyakandiyeezya kuti tandeelede kuleka pe kuya kumiswaangano.” Eezi zyakamubotezya loko muchizi ooyu nkaambo wakaliwo amuswaangano ooyo.\n8, 9. Mwaapostolo Pawulu wakali kwaambaanzi naakalemba kuti: ‘Chiindi ninditaakwe nguzu, nchechiindi nindijisi nguzu’?\n8 Bala Isaya 40:30. Nikuba kuti twaba achiindi chilamfu katuli mukasimpe pesi kuli zintu nzitutakonzyi kuchita amanguzu eesu. Toonse tweelede kuziba makani aaya. Mwaapostolo Pawulu wakalisimide muzintu zyabukombi pesi kuli zintu nzyaakali kukachilwa kuchita. Naakabuzya Leza zyakali kumukataazya, Leza wakamusandula kuti: ‘Inguzu zyangu zilalondolwa mukubula kwako nguzu.’ Pawulu wakaamvwisisisya majwi aaya mpawo wakaamba kuti: ‘Chiindi ninditakwe nguzu, nchechiindi nindijisi nguzu.’ (2 Kor. 12:7-10) Wakali kwaambaanzi mumajwi aaya?\n9 Pawulu wakabona kuti taakali kukonzya kuchita zintu zyiingi kuti taagwasigwa aLeza. Muuya uusalala waLeza wakali kukonzya kumupa manguzu. Alubo muuya uusalala wakapa kuti Pawulu akonzye kuchita zintu nzyaatakali kukonzya kuchita amanguzu aakwe. Mbukubede akulindiswe. Manguzu ngatupa Jehova ayoopa kuti tusime!\n10. Jehova wakamugwasya biyeni Davida kuti alwane buyumu-yumu mbwaakaswaana?\n10 Sintembawuzyo Davida wakabona muuya uusalala mbuwakamugwasya mubuumi bwakwe. Wakalemba kuti: “Kulugwasyo lwako ndakonzya kulwisya impi, kulugwasyo lwa-Leza wangu ndakonzya kusotoka bulambo.” (Int. 18:29) Amwi mapenzi tatukonzyi kwaazunda kuti teetwagwasigwa aJehova.\n11. Pandulula mbuukonzya kutugwasya muuya uusalala kuti tulwane mapenzi ngituswaana.\n11 Bala Isaya 40:31. Gumbe nilyuuluka talibelesyi manguzu aalyo luzutu. Muuya uukasala upa kuti lijane manguzu akuuluka. Nkinkaako, kuti waswaana buyumu-yumu bukumana manguzu weelede kuyeeya zichitika kugumbe. Weelede kukumbila Jehova kuti akupe ‘Mugwasyi, Muuya Uusalala.’ (Joh. 14:26) Chibotezya nchakuti tulakonzya kumukumbila kuti atugwasye kufumbwa chiindi. Alubo kulayandikana kuti tukumbile lugwasyo chiindi nitwatamvwanana amukombima. Nkamboonzi chimwi chiindi nitukonzya kutamvwanana abamwi mumbungano?\n12, 13. (a) Nkamboonzi chimwi chiindi maKristu nibakonzya kutamvwanana? (b) Zyakachitika kuli Josefa zituyiisyaanzi atala aJehova?\n12 Tulakonzya kutamvwanana abamwi akaambo kakuti tatumaninide pe. Nkinkaako, zimwi ziindi tulakonzya kwaambuula nikuba kuchita zintu zibanyemya naakuti abalabo balakonzya kuchita zintu zitunyemya. Eezi zilakonzya kusunka lusyomo lwesu. Pesi Jehova ulaazumizya masunko aaliboobu kuti tutondeezye kuti tulasyomeka kulinguwe kwiinda mukubelekelaamwi abakwesu nikuba kabatamaninide pe.\nJehova wakagwasya Josefa alubo uyookugwasya anduwe (Langa fuka 13)\n13 Zyakachitika kuli Josefa zitondeezya kuti Jehova ulaazumizya masunko kuti atuchitikile. Kachili muniini, Josefa wakuuzigwa abakulana bakwe mpawo wakatolwa kubuzike kuEgepita. (Matl. 37:28) Jehova wakali kububona buyumu-yumu mbwaakali kuswaana Josefa alubo eezi zyakali kumuchisa. Nikuba boobo, taakanjilila pe munkani yakwe. Chiindi Josefa nakabikkwa muntolongo akaambo kakutamikizigwa kuti wakali kuyanda kuvumpila mukayintu waPotifara, Jehova wakazibona alubo taakanjilila pe. Jehova wakamulekelezya na Josefa? Peepe, nkaambo Bbayibbele lyaamba kuti: “Jehova wakali awe [Josefa] azintu zyoonse nzyaakacita, Jehova wakazibotezya.”—Matl. 39:21-23.\n14. ‘Kuleka’ kunyema kutugwasya biyeni?\n14 Atulange-lange chimwi chikozyano. Mbache bantu baswaana buyumu-yumu buli mbuuli bwaDavida. Davida taakazumizya kuti zintu zibi nzyaakali kuchitilwa zimunyonganie. Nikuba boobo, wakalemba kuti: “Leka kunyema, sowa bukali. Utalipenzyi, nkaambo kulaleta bubi buyo.” (Int. 37:8) Kaambo kapa kuti ‘tutanyemeni’ bakwesu nkakuti tuyanda kutobelezya Jehova ‘utatuchitili mbuuli zibi zyesu.’ (Int. 103:10) Alubo kuli zimwi zintu zitondeezya kuti ‘kutanyema’ kulagwasya. Kunyema-nyema kupa kuti tube amalwazi aali mbuuli BP akutayoya kabotu. Kulakonzya kupa kuti chini akalambalala zitabeleki kabotu akuti chakulya chitagayigwi kabotu mwida. Alubo kuti muntu kanyemede takonzyi pe kuyeeya kabotu. Eezi zilakonzya kupa kuti muntu alimvwe kakataazikene mumizeezo. Kusiyana azeezi, Bbayibbele lyaamba kuti: “Moyo uukede ulaponya mubili.” (Tus. 14:30) Kujana twachita biyeni kuti bamwi batubisizya? Tweelede kubelesya malayilile aamuBbayibbele.\nCHIINDI MUKOMBIMA NAATUBISIZYA\n15, 16. Tweelede kuchita biyeni kuti umwi watubisizya?\n15 Bala BaEfeso 4:26. Kuti bantu bamunyika batujata bubi, nkuuba kuti tubalekelele. Pesi kuti mukombima naakuti wamumpuli watubisizya zilakonzya kutuyumina kumulekelela. Chimwi chiindi kulakonzya kutuyumina kuluba zyakachitika. Kujana twakkala katumunyemenede na kwaminyaka myiingi naakuti tuyootobela malayilile aamuBbayibbele aakubamba makani chakufwambaana? Kuti twaleka kubambulula kutamvwanana chakufwambaana, kuyootuyumina kuti tube aaluumuno abakwesu.\n16 Atuti umwi mumbungano wakubisizya mpawo wabona kuti zilikukuyumina kuti umulekelele. Kujana wachita biyeni kuti mube aaluumuno? Weelede kukomba kuli Jehova chamoyo woonse, kulikukumbila kuti akugwasye kuti ukonzye kwaambuulaawe munzila iilikabotu. Weelede kuyeeya kuti alakwe mukombi waJehova. (Int. 25:14) Leza ulamuyanda. Jehova ubafwida luzyalo beenzinyina alubo uyanda kuti andiswe tuchite oobo. (Tus. 15:23; Mt. 7:12; Kol. 4:6) Kuzwa waawo, yeeyesesya nzutakaambe. Utalibuzyi kuti mukombinyokwe wakakubisizya aachaali. Libuzye kuti amwi kuli chimwi chintu nchwaakachita chakapa kuti mutamvwanani. Ulakonzya kwaamba kuti, “Amwi ndilafwambaana kunyema pesi zintu nzwakaamba jilo zyakapa kuti ndilimvwe . . .” Kuti teemwamvwanana, yanduula chimwi chiindi chakuti muzoowambuuzyanie. Pesi utaleki pe kukomba kuli Jehova kukumbila kuti amugwasye muzintu nzyachita. Kumbila Leza kuti akugwasye kubona bube bubotu mbwali aabo mukombinyokwe. Kufumbwa zitachitike, baachoonzyo chakuti Jehova uyoobotelwa, nkaambo wabeleka changuzu kuti mube aaluumuno amukombinyokwe.\nKUKATAAZIKANA AKAAMBO KAZINTU ZIBI NZITWAKACHITA CHIINDI\n17. Jehova utugwasya biyeni kuti twachita chibi chipati alubo nkamboonzi nitweelede kutambula lugwasyo ndwatupa?\n17 Bamwi balimvwa kabateeleli pe kuti babelekele Jehova akaambo kazibi zipati nzibakachita. Kulipa mulandu kulakonzya kutukataazya. Mwaami Davida wakali kukataazikana azibi nzyaakachita chiindi, wakalemba kuti: “Nindakaumwide buyo, mubili wangu wakali kuya bumana, ndakali kutongela buzuba boonse. Nkaambo isikati amasiku ijanza lyako lyakandilemena.” Davida wakalizunda biyeni penzi eeli? Wakalemba kuti: “Ndakalyaambawida cibi cangu kulinduwe. . . Nkabela wakandilekelela mulandu wazibi zyangu.” (Int. 32:3-5) Kuti wakachita chibi chipati, Jehova ulakonzya kukugwasya. Weelede kuyanduula lugwasyo ndwapa kabelesya mbungano. (Tus. 24:16; Jak. 5:13-15) Weelede kufwambaana kubweza ntaamu nkaambo zyaamba buumi bwako. Pesi weelede kuchita biyeni kuti kukkala kulipa mulandu nikuba kuti wakalekelelwa chiindi?\n18. Chikozyano chaPawulu, kujana chabagwasya biyeni bantu balimvwa kabateeleli kukomba Jehova akaambo kazintu zibi nzibakachita?\n18 Chimwi chiindi, mwaapostolo Pawulu wakali kulipa mulandu akaambo kazibi nzyaakachita. Wakaamba kuti: “Ime ndimuniini wabo baapostolo boonse, nseeledwe izina lyabaapostolo, nkaambo ndakapenzya imbungano ya-Leza.” Nikuba boobo, Pawulu wakayungizya kuti: “Pele luzyalo lwa-Leza ndulwakandicita mbumbede.” (1 Kor. 15:9, 10) Jehova wakali kumuyanda nikuba kuti wakachita zibi alubo Leza wakali kuyanda kuti Pawulu azibe kuti ulamuyanda. Mbukunga Jehova ulalekelela, nkinkaako kuti kuli wakaleka chachoonzyo kuchita zintu zibi weelede kusyoma kuti Jehova wakakulekelela chamoyo woonse!—Is. 55:6, 7.\n19. Lugwalo lwamunyaka wa2018 lutyeni alubo nkamboonzi nilweelela?\n19 Mbukunga nyika eeyi yabaafwiifwi kunyonyoonwa, tulangilila kuti mapenzi alavula aalawo. Atusyome kuti Jehova ulakonzya kutusimya kuti twiinkilile kunembo katumukomba nkaambo “ulakatalusya bakatede, abaabo batakwe inguzu ulabayumya.” (Is. 40:29; Int. 55:22; 68:19) Mumunyaka wa2018, tuyooyeezegwa atala akasimpe aaka chiindi nitunjila miswaangano muNg’anda yaBwaami. Majwi akasimpe aako alimulugwalo lwamunyaka luti: ‘Aabo babikkide myoyo yabo kuli Jehova nguzu zyabo ziyoobusilizigwa.’—Is. 40:31.


Kamuzwa Muli Nguwe, Nobantu Bangu! | Cibeela Citaanzi Print\nKamuzwa Muli Nguwe, Nobantu Bangu! | Cibeela Citaanzi\nLwiito lwa Kujulu Lucaalizya\n“Boola kuno usame jansi kuti kotayandi kuti nkunonkole mutwe wako!”\nIme ndakalakama, nkelangide bawisi mweenzuma. Ndakayoowa Ime. Kunyina neekamvwide muzyali kaambila mwana mujwi lyamusyobo ooyo. Mweezuma wakanyampuka, walundukila mukati akuyoosama jansi, akupiluka anze kuzyoosobana mbuli kuti kwiina cakacitika pe. Ime ndakagambwa kuti wakacili mukkede moyo nokuba zyoonse eezi.\nIme kunyina neekabamvwide baama kabaamba cintu mujwi likalalide. Balo bakakomezya bana babo mukutobela malailile, aboobo kunyina nicaali kuyandika kwaamba cintu mujwi likalede pe. Kusikila buzuba bumwi . . .\nKumunzi nkutwaali kukkala akataa zilengwa leza bwakali busena bwiinda kubotu kukomemena nkuko anyika yoonse. Kwakali zintu zinjaanji zikkomanisya kucita! Masena manjaanji aakubolyonga! Ime amwanookwesu, twakabafwida kweetela balongwe besu aabo bakali kukkala mudolopo.\nNdakali kuyaa kumwantauka mukazila kaali kuzyila ku Butala Bupati, Ime nsyeekali kulanga ansi mpeekali kuyaabulyata kusikila ndakamvwa cintu ncetanamvwide pe. Baama – bakakwiila.\nNdakateelela akwiima nji mpoonya aawo. Kukosola nzila kunembo lyangu, aawo amatende aangu mpeekati sotokele, kwakalandabede nzoka ikoya cisasa, itikaanya mucila mbuli nsakalala, ndamfu mbuli mabako obile.\nBaama bakandikwiilila, pele bakandivwuna ime. Tacikwe makani nokuba kuti jwi lyabo nsyeekaninga limvwa mumusyobo ooyo. Ime ndakamvwa kuyoowa aluyando kuli ndime mukati kajwi eelyo. Balo bakandivwuna nkaambo bakali kundiyanda Ime, alimwi lino ndakabayanda baama kwiinda kale.\nKuti Luyando lwabona ntenda, Luyando lulapa kucenjezya. Luyando luloompolola. Luyando lulakwiila. Luyando lulacita kufumbwa ceelede kucitwa kutegwa lukuvwune.\nMazubaano, nyika alaafwi kunjila mukupyopyongana kutaambiki kupati loko. Banalumi abanakazi balaamizeezo muzisi zyoonse zyaanyika balalangilizya zintu zicitika mukati aakati ka masi. Balizyi kuti kuli cintu cilaa nguzu ciyanda kucitika. Ciindi camusela wanyika ciyanda kusika acilungulungu akuletelezya bulwani butayaamuki anyika yoonse.\nMuwoola lya ntenda mpati lino, Taata wa Kujulu utumina lwiito lwa kufwambaana kubana Bakwe anyika. Mbubwenya mbuli muzyali uli oonse anyika, kweelanya abupati bwa ntenda, awaloTaata wa Kujulu uloompolwesya mujwi pati. Ijwi Lyakwe litusyomya kuti: “Ncobeni . . . [Adonai Yahuwah] kunyina ncanga wacita, pele ulayubunwida maseseke aakwe kubatwanga bakwe bashinshimi.” (Amosi 3:7, KJV)\nLwiito lwankumbu lwamamanino oolo ndwaakapa mukowa wabantu luli mubbuku licaalizya mu Bbaibbele. Oolu lwiito, nkucenjezya nyika ciindi cicaalizya, ciindi camamanino aanyika. Takukabi ciindi cimbi alimwi pe, aboobo ncitu ciyandikisya kuti boonse bazumi bateelele akutobela kucenjezya ooku.\n“Nozyakamana zyintu eezyi ndakabona mungelo aumwi kaseluka kuzwa kujulu anguzu zinji; mpoonya nyika yakamweka abulemu bwakwe. Eelyo wakoongolola ajwi lyanguzu ulaamba: “Wawa! Bbabbuloni Mupati wawa, alimwi waba busena bukkala madaimona abwina bwamuuya uuli woonse uusofweede alimwi amayubilo aabayuni boonse basofweede alimwi basulaikidwe!Mpoonya ndakamvwa jwi alimbi kuzwa kujulu kalyaamba kuti: “Amuzwe mulinguwe, nobantu bangu, ikuti kamutayandi kujatikizyigwa azibi zyakwe, alimwi kuti kamutayandi kusikilwa zisubulo zyakwe zimwi. Nkaambo zibi zyakwe zyalundana kusikila kujulu alimwi [Yahuwah] waiyeeya micito yakwe iitaluleme. Amumucitile mbubonya mbwaakabacitila bamwi, inzya, amuyungizye ziindi zyobilo kumucitila zintu eezyo nzyaakacita walo; munkomeki oomo mwabikkide zyakunywa zyamuvwele-vwele, amumuyungizizye ziindi zyobilo kumubikkila zyakunywa zyamuvwele-vwele. (Ciyubunuzyo 18:1, 2, 4-6, KJV)\n“Bbabbuloni” mukonzyanyo uupegwa kanjikanji mu Mangwalo. Kuli kusandulula kunjaanji kupegwa ali caamba mukonzyanyo ooyu. Bamwi basyoma kuti Bbabbuloni Ncikombelo ca Katolika. Alimwi bamwi basyoma kuti nimbunga ya United Nations kakuli bamwi nobasyoma kuti ncisi ca Amelika.\nBbabbuloni ujatikizya zyoonse eezi alimwi azinji kwiinda waawo. Mu Bbaibbele, “ Bbabbuloni” mukonzyanyo wakupyopyongana, nkaambo nkuuganda damfu lya Bbabbelo ooko Yahuwah nkwaakakopa milaka yabantu bazangi, aabo bakali kuyaka ganda eelyo. Mumulaka wansiku Akkadiya, ibbala lyakuti 'Bbabbuloni' (BAB.ILI) lyakali kwiiminina kuti “Mulyango wa baleza.”\nBbabbuloni ncintu cipati kwiinda cintu comwe buyo. Bbabbuloni nku “nyongana” alimwi ngo “Mulyango wa baleza.” Bbabbuloni mukonzyanyo walweeno abubeji bwa Saatani mbwayakide. Ujatikizya kulubila koonse kuli munkamu zyabupaizi oobo buvwelene akulubila munzila ziindene.\nKucenjezya kwa Julu kutikamuzwa mu Bbabbuloni kujatikizya zinjaanji. Kuzwa muzilembedwe mu Bbaibbele, ooku kucenjezya kulasika kaindi kasyoonto Bbabbuloni kayanda kuwa, kaindi kasyoonto akuloba kwanyika yoonse mumapenzi aali ciloba acaalizya. Boonse aabo bayanda kuyooyusa mubuzuba bwabukali oobo, beelede kukwabililwa munzila yaandeene ya Yooyo Mupati Kampatila. Balikke aabo bateelela lwiito lwakuti bazwe mu Bbabbuloni, mbabatanooli muntenda kuciindi eeco.\nBoonse aabo bateelela kucenjezya ooku bayookwabililwa a Yahuwah.\nSaatani ulizyi kuti boonse bateelela lwiito oolo bayoovwuna amaleele ateeli kuzwa kuntenda yalweeno lwakwe. Aboobo, makanze aakwe ngakulesya bantu kuti batateeleli kulaililwa kuti bazwe mu Bbabbuloni. Walo wakacita eeci munzila yiinda kweena, eeyo iicede bana Kristu bamasimpe abalo mukakole.\nKweena kwadyabolosi kumaninide nkooku: “Lwiito lwakuzwa mu Bbabbuloni taluli lwangu nkaambo Ime nsyeli mu Bbabbuloni pe!”\nMukusolweda bantu kuti bakake kucenjezya, eelyo nobaamba kuti oolu lwiito talwiiti ndime, Saatani wakasinkila bantu banji kumeso aabo bakali kunga bavwunwa kuti nibakateelela.\nKuli twaambo tunjaanji tupedwe twakukakila lwiito lwa Kujulu lulaa nkumbu. Saatani ulapa muntu uli oonse, kulijatizya muziindi zinjaanji alimwi ziindene mubuumi bwakwe. Kuli bamwi, lwiito lwakuzwa mu Bbabbuloni lulakakwa nkaambo Mbaasikukazya. Tabali ba Katolika, aboobo basyoma kuti ooyu mulumbe tuuli wabo nkaambo balanganya bukatolika kuti ngo Bbabbuloni.\nKuli bamwi, ooku kucenjezya kulakakwa nkaambo bapaila Mujibelo. Nkaambo tabakombi mu Nsondo eeco ncecibapa bumboni bwakuti tabali mu Bbabbuloni. Aboobo, ooyu mulumbe tuuli wabo pe mbo bayeeya nkaambo balanganya kukomba munsondo kuti ngo Bbabbuloni.\nKweena kwa Saatani kulizwidilide nkaambo kuyeeme a kulisumpula mumuuya. Boonse aabo bakaka lwiito oolu, bakonkezya kuti oolu lwiito taluli lwabo nkaambo tabali mu Bbabbuloni. Umwi aumwi ujisi cibeela ca kasimpe eeco ncayeeya kuti ncecimwaandaanya kuli bamwi boonse. Aako kasimpe nkasyoma nkakaambo kamupa kulisumpula mumuuya. Aboobo, uyeeya kuti ooyu mulumbe tuumujatikizyi walo pe.\nOoku koofwaala mumuuya kupati boobu, nkweena kwa Saatani kumwi kwiinda kuzwidilila mulweeno lwakwe lwamamanino. Musela wamamanino ulilelekedwe alubono lunji lwakasimpe akuteelela- lwiinda lubono lwa misela yakainda. Kajatide maanka, Saatani wakapindaula cileleko caluzyibo lwakasimpe eeci mukutozya mizeezo yabantu kuti bayeeye kuti nkaambo balijisi kale kasimpe, kucinyina akasimpe kamwi nkobaciyandika kuzyiba aako kabatola kulufutuko. Aboobo, kufumbwa mumuni uupegwa, ulakakwa akulanganyigwa kuti tuululeme.\nBantu banji balakaka lwiito lwakutija Bbabbuloni nkaambo basyoma kuti balo tabali mu Bbabbuloni.\nMoyo ookwa Yahuwah waluyando lupati wakabona ntenda eeyi kiilindila musela wamamanino. Mangwalo acenjezya boonse kuti kulisumpula mumoza akoofwaala kutobela waawo nje ntenda mpati iilangene amusela wamamanino.\n“Kumungelo wambungano iili mu Laodisiya, lemba kuti: Eezyi nzyezyintu nzyaamba\nAmeni, kamboni uusyomeka alimwi wamasimpe, imatalikilo aazilenge zya Yahuwah. ‘Ndiliizyi\nmilimo yako, kuti totontoli alimwi topyi pe. Nicali cibotu kuti nowali kutontola naa kupya. Aboobo, akaambo kakuti ukasaala buyo alimwi topyi naa kutontola, ndilakuswida kuzwa mukanwa lyangu. Nkaambo waamba kuti: “Ndilivwubide alimwi ndalijanina lubono lunji alimwi kunyina cintu ncondibulide,” pele tozyi kuti ulipengede, uleetezya, uli mucete, uli moofwu alimwi uli amantanda. (Ciyubunuzyo 3:14- 17, NKJV)\nOoyu mulumbe waambwa kuti “Mulumbe wa Laodisiya.” Mbuli kuvwula tusimpe ntwazyi muntu akusyoma, mbweenya ayalo ntenda yakulisumpula akoofwaala mumoza ilaindila kuvwula.\nBantu bamwi balazumina akuti mbantu ba “Laodisiya” . . . pele nkaambo biyo kakuti baamba majwi aayo aakuti mbaa “Laodisiya”, basyoma kuti ooyu mulumbe tuucijatikizyi mbabo pe. Balalisumpula mukaambo kakuti balitolaansi akulyaamba kuti bali “muciimo ca Laodisiya” akupa ciimo eeci kuti mbumboni bwakuti ooyu mulumbe tuucijatikizyi mbabo pe. Aboobo, balazumanana mukoofwaala kwamuuya, kababulide zyoonse, pele kabataminina kuti kunyina ncobabulide.\nOoku nkweenwa kulaa lufu, alimwi njenzila imwi ya Saatani iinda kuzwidilila mukuca miiya yabantu. Bulangizyi bulikke umwi mbwanga wabaa mbubo mbwakulekezya lweeno oolu lukondelezya ciimo ciwide, nkuzumina kwiinda mulusyomo kuti uli muciimo ca Laodisiya nkaambo ijwi lya Yahuwah lyakasimpe mbolyaamba oobo. Lilikke eelyo ooyu mulumbe nuutambulwa kwiinda mulusyomo kuti webo ulasyomeka ncobeni kwaamba kuti ooyu mulumbe ujatikizya nduwe lwako, ndendilyo kuponyegwa kwabulemu nokunga wacitilwa webo.\n“Ime ndikulailila kuti uule kulindime ngolida yakasalazyigwa amulilo ikutegwa uvwube, alimwi azisani zyaatala zituba ikutegwa usame, akuti utausi nsoni mantanda aako abonwa abamwi, alimwi uule amusamu wamumeso wakulambika mumeso aako ikutegwa ubone”. ( Ciyubunuzyo 3:18, NKJV)\nGolida yakasalazyigwa mumulilo ndusyomo aluyando lwamuntu: lusyomo lubelekaa luyando akusalazya muuya. Zikobela zituba mbululami bwa Yahushua, oobo butambulwa mulusyomo kwiinda mukweengelelwa a Nguwe. Musamu wameso, uutambulwa mulusyomo, nkuteelela akuzyiba zintu zya moza. Balikke aabo batambula mulumbe ooyu kwiinda mulusyomo, mbabali muciimo cakuyanda kutambula kuponyegwa. Balo balilibambide kuzumina kwiinda mulusyomo kuti lwiito lwakuti bazwe mu Bbabbuloni, lujatikizya mbabo abalo.\nLwiito lwakuzwa mu Bbabbuloni mulumbe uugeme bantu ba Yahuwah. Kunyina cikombelo ciindidwe ambali kulwiito oolu.\nBantu ba Laodisiya balafwamba kwaambila kufumbwa uutatobeli mizeezo yalusyomo lwabo kuti azwe mukati ka Bbabbuloni. Ooku nkoofwaala kuboola nkaambo kakulisumpula mumoza. Nokuba boobo, lwiito lwakutija kuzwa mu Bbabbuloni luboolela bantu boonse ba Yahuwah! Kutamba kwabulemu kuboolela boonse aabo Taata mbaita kuti “mbantu Bangu.”\nNokuba kuti boonse bateelela lwiito oolu bayootambulwa, ooyu mulumbe ugaminina bantu ba Yahuwah beni! Taakwe nzila imbi yalusyomo yiindwa ambali pe. Kunyina cikombelo ciindidwe ambali kulwiito oolu. Boonse aabo balyaamba kuti mbana ba Yahuwah, beelede, aboobo, kubikkila maanu kukucenjezya ooku nkaambo kugamide mbabo, kakunyina akubikkila maanu mbobayeeya kuti bazyi kasimpe kanji buti. Boonse aabo Yahuwah mbaita kuti “ mbantu Bangu” balisangene abalo mulwiito lwakuzwa mu Bbabbuloni.\nHena webo uli umwi wabantu ba Yahuwah na? Webo weelede kubikkila maanu kuteelela. Ooyu mulumbe ugeme nduwe.\nCizuminano Cakale cilayungizya mukwaamba kucenjezya musela wamamanino kuti:\n“Ompololwesya, utaleki; Impula jwi lyako mbuli mweembo; Baambile bantu bangu kulubizya kwabo, Aŋanda ya Jakobo zinyonyoono zyabo.” (Izaya 58:1, NKJV)\nAlimwi aawa, mbabaabo Yahuwah mbaita muluyando kuti “mbantu Bangu”, aabo mbabacenjezyegwa kuti bataciti zinyonyoono. Pele, kuya kumbele kubala aawa ciyubununa kuti baloofweede kubona zinyonyoono zyabo!\nYahuwah wiita bantu bakwe basyomeka kuti beempwe cinyonyoono eeco balo ncobatakubwene kuti balacicita!\n“Balandiyandaula Ime buzuba abuzuba, akuyandisya kuzyiba mizeezo Yangu, mbuli kuti [balo] ncisi cabululami, alimwi mbuli kuti [balo] tibaakaka mulazyo wa . . .[Elohimu].” (Izaya 58:2, NKJV)\nOoyu mulumbe tuupedwe kubantu bazangide bajatikene muli zyanyika. Bantu bacenjezyegwa zinyonyoono zyabo mbantu aabo bafumina kumipailo. Balamuyandaula Yahuwah abuzuba. Balakkomanina kuzyiba mizeezo Yakwe. Mbuli mbocigambya cintu eeci, Yahuwah waambila bantu Bakwe kuti beempwe zinyonyoono eezyo nzyobatakubwene naa nzyobatazyi.\nOoku kucenjezya kumanina mukuyubununa mulazyo ooyo waakakwa akubaita kuti boonse bajokele kukuteelela mulawo ooyo cakutonkomana.\n“Kuti unyone matende aako mu Nsabata, ulilesye kucita mboliyandila mubuzuba Bwangu busetekene, akwiita Nsabata kuti ncintu cikondelezya, buzuba busetekene bwa Yahuwah uulemekwa, akumulemeka Walo, mukutacita zintu nzyoliyandila, nanka kulikkomanisya, nanka kwaambaula majwi aako omwini, mpawo uyookkomana lwako webo muli Yahuwah . . . .” (amulange Izaya 58:13, NKJV)\nYahuwah usyomezya kuti mumazuba aaya aamamanino kuyooba mulimo wa kujokolosya Nsabata, ooyo uucitwa amusela wamamanino:\n“Aabo bazwa akati kenu bayooyakulula matongo; Inywe muyooyaka musemo wamisela minji; Alimwi inywe muyooitwa kuti Mubambululi wa ceeco Cakasofwaazyigwa, ooyo Uubambulula Migwagwa eeyo Yakweendela. (Izaya 58:12, NKJV)\nBbabbuloni, mbuli mbwali “Mulyango wabaleza,” uvwelene kukomba kunyongene: kukomba Lusifa, sinkondonyina a Yahuwah. Aboobo, lwiito lwakuzwa mu Bbabbuloni lujatikizya kubambulula bukombi bwabululami.\nCikatazya ncakuti, bantu banjombede mu Bbabbuloni tabazyi alimwi tabalibwene mpobabede. Boofu bwa mumuuya ncecibasolweda kuti balisumpule mutusimpe ntobazyi kale akukaka mumuni uumbi wiinda waawo kuti ulilubide. Aboobo bakaka kucenjezya kucaalizya kwa Julu kuti takuli kwabo pe.\nBbabbuloni tali buyo United Nations nokuba cisi ca Amelika pe.\nBbabbuloni tali buyo bukombi bwamituni anyika pe.\nBbabbuloni tali buyo bukombi bwa Izilamu nokuba bwaba Juuda pe.\nBbabbuloni tali buyo ba Katolika nokuba zikombelo ziyanzene ambabo pe.\nBbabbuloni tali buyo zikombelo zibamba Nsondo pe.\nBbabbuloni tali buyo zikombelo zibamba Mujibelo pe.\nKufumbwa cilubide eeco ncecipa kuti muntu kacili mu Bbabbuloni.\nBbabbuloni nkusanyanga bupaizi boonse ambunga zyabukombi zyoonse zibelesya kkalenda lya bupoopo, eelyo lizyila kukkalenda lya bukombi bwa mituni, kuti bajane buzuba bukombwa: Mulibwasanu, Mujibelo, naa Munsondo. Kwiina makani kuti cikombelo citaminina kubaa kasimpe kanji buti, nokuba mbwasyomeka mushinshimi wabo, nokuba kuyoyelwa moza kuli muzilengwa zyabo, pele kuti kabasanganyide azilubide mubukombi abupaizi bwabo, bacili mu Bbabbuloni.\nKamwiibaluka kuti lwiito lwakutija Bbabbuloni luboolela bantu ba Yahuwah. Mbokuli boobo, bantu aabo tabali mukulubila cakuliyandila pe, pele balimukulubila nkobatakubwene. Nokuba boobo, kufumbwa cilubide cili mulusyomo lwabo ciyubununa kuti bacili mu Bbabbuloni.\n“Alimwi nkumvwana kuli buti nkolijisi tempele lya Yahuwah amituni? Nkaambo tuli tempele lya\nElohimu muzumi; mbubonya Yahuwah mbwaakaamba kuti: “Ndiyookkala akati kabo akweendeenda akati kabo, ndiyooba Elohimu wabo abalo bayooba bantu Bangu.” “‘Aboobo amuzwe akati kabo, akulyaandaanya,’ mbwaamba Yahuwah, ‘alimwi amuleke kuguma cintu cisofweede’”; “‘eelyo ndiyoomutambula.’ ” “‘Alimwi ndiyooba bauso, eelyo nywebo muyooba bana basankwa abasimbi Bangu,’ mbwaamba Elohimu Singuzuzyoonse.” (2 Bakolinto 6:16-18.)\nKululama muzibeela zyili fuka pele kakuli kulubila mucibeela cakkumi, takulesyi kulubila ooko kuti kuleke kulubila pe. Kasimpe akalo kali muzibeela zili fuka eezyo kapa buyo kuti kulubila ooko kwiindile kweena.\nKufumbwa kuti koli muna Katolika naa wacikombelo cizyila kubukatolika; nokuba kuti uli muna SDA, naa Seventh Day Baptist nokuba Cikombelo Ca Leza Nyika Yoonse;; nokuba wa zikombelo eezi Methodist, Presbyterian, Lutheran, Nazarene, Episcopalian nokuba cili coonse, kuti mbunga yacikombelo mocibede webo kiicikomba muli Bwasanu, Mujibelo nokuba Munsondo, ooku kucenjezya kuboolela nduwe.\nKuzwa mu Bbabbuloni ncintu cisandula buumi. Ciyoojatikizya cibaka cabuumi bwako cili coonse.\nMakanze aamilimo njoyanda kucita\nZiindi zibotu zyakwiiya\nBalongwe bako abantu mboyanzana limwi\nEelyo muntu nalisalila kuzwa mu Bbabbuloni, cijatikizya kampango kabuumi bwakwe boonse.\nBbabbuloni ncibumbwa ca Saatani cabubeji, lweeno lwakwe nzintu zyoongelezya zyanyika.\nKuzwa mu Bbabbuloni, kuyandika kuleka zintu zyanyika azintu zyayo zitolela maanu. Eezi zintu ziliindene kumuntu amuntu. Kuli bamwi, nkujatikana mumakwebo: kusumpulwa mumilimo yaanyika; kuluulwa akataa balongwenyina. Kuli bamwi, nkuyanzana abantu bamukwasyi wacikombelo comwe: ciimo ncobapedwe nkaambo kakuba muna Kristu uusyomeka, wamoyo uululeme, uusyomeka kulusyomo lwa cikombelo.\nKuli bamwi, nkuyandisya maanda aabo, myootokala, milimo njobayandisya kuyoocita kumpelaa mazuba, bukkale mbobakkala, zyakulikkomanisya akujatikana mubuumi bwamudolopo eezyo balo nzyobatakubwene kuti zibasimpide mu Bbabbuloni. Kuli boonse, mizeezo njobajisi bantu bamwi ncecibapa kuti kabacaangilidwe kuli Bbabbuloni. Eeci ncintu cikonzya kwiinda kukatazya kuleka akwaamba kuti, “Kutali kuyanda kwangu, pele kwa Yahushua.”\nBweende akataa bayandwa bali munsimunsi, ncecintu cipinduka kuti muntu wasala kuzwa mu Bbabbuloni, oomo balo bayandwa bakwe mobacaala kabacikkede. Nokuba boobo, kuti waya kumbele kukkala mu Bbabbuloni inga uyoosweekelwa buumi butamani. Kuli kaano katondezya cintu eeci mukaambo aaka:\nMwanalumi wakwe wakali muntu uuyandisya kutambula bantunyina, aboobo walo ooyu mukaintu wakazyibila kutambula beenzu batatambidwe kukulya cilalilo. Walo wakaiya bwakufwamba kubamba cakulya cuubauba kuti cibe cakulya cilimyontwa tunwe cabeenzu. Banalumi bobile aabo mbaakaleta amunzi mulumaakwe, tiibakali kulibonya kuti mbeenzu baandeene pe. Pele zintu zyakatalika kuzinga.\n“Inywe mweelede kuzwa mumunzi ooyu aano masiku,” aaba beenzu mbubakaamba. “Ooyu munzi uyanda kujaigwa.”\nBanooli baali kusobana buyo aaba bantu! Nguni wakamvwide munzi oonse kuujaigwa kakwiina kaambo? Tiibakali kulwana nkondo. Alimwi, munzi wabo tiiwakali kwiinda kusofwaala aminzi yaali mumbali lyabo. Pele aaba banalumi bakasinizya ncibaali kwaamba. Akukonkezya.\nMwanalumi wakwe wakafwamba kuya mumunzi kuyoolangaula bana bakwe bakwete mumunzi ooyo. Wakapiluka alikke. Katyompedwe mumoyo. Kazundidwe. Kunyina wakamuteelela. Boonse bakazyokela kuya kukoona, kabagwagwamuka kuseka kuti wazeluka maanu mudaala ooyu.\nWalo mukaintu ooyo wakadonaika. Zintu zyakatalika kucitika cakufwamba. Ncobeni inga zyoonse eezi zicitika tazili zyamasimpe. Nkaambo nzi ncibakeelede kuyaamuka munzi ooyu akataa masiku? Tiibakali kukonzya kubweza musinzo, nkaambo inga ciyootola ciindi kuuzya ŋanda; alimwi inga ciyootola ciindi kuti balonge; kuyoojana kwakukkala, kulongela akulonzya zintu zyabo. Cakali cintu citakonzyeki kwiide kunyamuka kabatalibambide akubweza musinzo. Cakali kwaambilizya kuti beelede kusiya zyoonse!\nBanalumi beenzu bakabindaanya kubasinikizya. Umwi aumwi wakajata janza lya mwanalumi, mwanakazi abana basimbi bobile. Bakatalika kubakankaizya kuzwa mumunzi ooyu, aaba banalumi kumwi kaboompolola kuti, “Kamutija buumi bwenu buli muntenda! Kamufwambaana! Alimwi mutacebauki pe!\nBaakankamana, kabatasyomede, alimwi kabazingidwe, akutalika kulunduka! Kamufwambaana! Kamufwambaana! Mutacebi kusyule! Buyoofu bwakabalundusya.\nNikwaba Kubucedo, kuzuma kuyoosya kwakamvwika nokucitontola kakwiina ceendeenda. Mabwe aamulimo akaloka mbuli mvwula kuzwa kujulu, kuwida mumunzi mwaali ŋanda yabo, munzi wabo . . . mwaali bana babo!\nTibakali kulangila cakatobela aawa. Bana bakwe mukaintu ooyu, abazyukulu bakwe bakacili mumunzi oomo muvwilima mulilo! Baakaka kuti bayumuke eelyo bawisi nibakabacenjezya. Mbuti mbwaakali kunga wasiya bana bakwe mukaintu ooyu?\nWakaima. Wakacenguluka. Wakaba cilwi camunyo. Bana bakwe bakacili mu Sodoma. Ooko nkokwaali moyo wakwe, aboobo muka Loti wakafwidilizya mukujaigwa kwakaboolela minzi yamucibanda, nokuba kuti wakali kulaale aminzi eeyi musyokwe. (Matalikilo 19.)\nKunooli muka Loti taakali mukaintu usofweede. Wakali mumama. Wakali kubayanda bana nakwe. Wakalanga musyule nkaambo taakali kuyanda kubasiya bana bakwe. Mukwiingula mipailo yokwa Abrahamu (amulange Matalikilo 18:17-33), Julu lyakatumina bangele bobile kuti bavwune buumi bwakwe amaumi aabaabo boonse bakonzya kusyoma mulumbe wabo. Pele luyando lwakwe kubana bwakwe lwakali kwiinda luyando ku Mufutuli wakwe, eeci ncecaamutola kulufu mukujailwa antoomwe abaabo bakaceede musyule. Lufutuko lwaapedwe tiilwakali kumweelela.\nAdamu wakawa nakayandisya mukaintu wakwe kwiinda Mulengi wakwe. Mbangaye asunu bacicita boobu?\nKunyina muntu uukkomanina kuvwiyigwa nokuba kusekwa.\nKubikkwa ambali nkuba waandeene. Bantu banji tabayandi kuba baandeene. Ncintu citamvwiki kabotu kuli mbabo, nokuba cibausya nsoni. Ncintu citamvwiki kabotu kutamvwugwa abantu bamwi, kuvwiyigwa, akusekwa. Banji bayoosweekelwa buumi butamani nkaambo kabukandu bwakusekwa . . .nokuba kaambo kabalumi babo abana babo bakaka lwiito lwakusiya Bbabbuloni. . . nokuba bamapasita babo babaambila kuti oolu lwiito taluli lwabo nkaambo balo tabali mu Bbabbuloni.\nMuntu uli oonse ulaa kujatikana kwiindene mubweende bwakwe anyika oobo bumupa kuti walo kacikkede mu Bbabbuloni. Eezyi zyoonse zyilamudyaaminina kapati. Saatani uyoosunka boonse bamvwa lwiito lwakutija Bbabbuloni kuti oolo lwiito taluguminizyi mbabo pe.\nKaindi kasyoonto kataninga kwaabwa mu Getisemani, Yahushua wakasyomezya kuti Walo uyootumina Muya Usalala.\n“Eelyo mugwasyi ooyo aakusika uyoopa bumboni buzwide kunyika kujatikizya cinyonyoono, abululami alimwi alubeta; Pele mugwasyi ooyo aakuboola, nkokuti Moza wakasimpe, uyoomugwasya kumvwisya kasimpe koonse, nkaambo tuukaambi zyanguwo wini pe, pele uyokwaamba zyintu nzyoumvwa, alimwi uyoomwaambila zyintu ziciboola.” (Johane 16:8,13, KJV)\nMuya Usalala uyoomupa kuteelelesya muntu uli oonse kuti ninzi ncacita “Bbabbuloni” mubuumi bwamuntu ooyo. Uyoomutondezya cintu cimwaangila muntu ooyo kuli Bbabbuloni. Ncintu ciyandika kapati kuti zintu zyaambwa aMuya wa Yahuwah zyateelelwa mpeenya cakufwamba kakunyina kulelema. Balikke aabo bayanda Sikabumba wabo kwiinda cili coonse mbabayoosiya zyoonse akulyaaba, kababweza ciciingano cakutobela nguwe, akutobela Mufutuli wabo nobazwa mu Bbabbuloni.\nBamakaintu balabayanda bana babo “kwiinda buumi bweni.” Pele bonse bayandisya Sikabumba aMufutuli wabo, kutali mbobayanda buumi, pele kwiinda bana, kwiinda milimo njobayandisya, kwiinda zintu zyoonse nzyobalotela akuyandisya alimwi kwiinda makanze aabuntu bwabo, kwiinda kuyungana abeenzinyina, nokuba ciimo cabo nokuba ngobakwetene limwi.\nYahushua Lwakwe wakasalazya kwaamba muulo wa lufutuko:\nOoyo uuyanda bausyi naa banyina kwiinda ndime teelede kuba wangu, ayooyo uuyanda mwanaakwe musankwa naa musimbi kwiinda ndime teelede kuba wangu. Alimwi kufwumbwa uutazumini kunyamuna cisamu cakwe cakupenzyezya akunditobela, teelede kuba wangu. (Mateyo 10:37, 38, KJV)\nKuteelela lwiito lwakusiya Bbabbuloni kuyandika kuzumina kuti ulisofwaade mumoza kusikila aciindi eeco. Ncintu cakulitolaansi. Kuyaamuka Bbabbuloni kweelede kubaa kuyandisya kutobela kasimpe kufumbwa muulo uunga waba.\nHena webo wateelela kucenjezya ooku? Kuti kotajisi lusyomo luyumu lwakwiimikila olikke, kuti kotajisi luyando lwakasimpe, nokuba nguzu zyakulizandula kuzwa ku Bbabbuloni, kolomba nguzu eezyo! Zyoonse nzyoyanda mulufutuko lwako zyakasyomezyegwa kale kuti uyoopegwa eelyo waakulomba. “Zintu zyoonse zilakonzyeka kumutu ooyo uusyoma. “ (Maako 9:23, NKJV)\nHena wabweza ciciingano cako akutobela Mufutuli wako?\nHena webo uyoozwida anze lya Bbabbuloni?


Kulwana Penzi Lyakukatala Kapati Mumizeezo—Mbomukonzya Kulikwabilila Alimwi Akugwasyigwa\nAMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Xhosa Zulu\nMbomukonzya Kulwana Penzi Lyakukatala Kapati Mumizeezo\nBA Anil bakali kukatala kapati. Bakajana mulimo mupya akaambo kakuti mulimo ooyo wakali kuyoobapa kuba acuuno caatala alimwi akuvwola mali manji. Pele lino bakatalika kukotoka masiku, alimwi bakali kubeleka amu Mujibelo amu Nsondo, zimwi ziindi bakali kubeleka mawoola aasika ku 80 mumvwiki yomwe. Bakaamba kuti: “Kumulimo kwakali manyongwe, aboobo milimo yoonse ndime ndakeelede kwiilanganya. Mpoonya ndakalibuzya kuti: ‘Ino ncinzi ncondakalubizya? Kuti naa nditacinci, ndilafwa.’” Muciindi buyo cisyoonto, ba Anil bakatalika kukatala kapati mumizeezo.\nKukatala kapati mumizeezo ikuboola akaambo kamulimo kulaindana akukatala kuboola akaambo kakucita milimo yabuzuba abuzuba. Tulakonzya kuzyiba kuti muntu ulikatede kapati mumizeezo kuti kalimvwa kukatala lyoonse, kuciindizya kunyema alimwi akubula nguzu. Aabo bajisi penzi eeli balaleka kubikkila maano kumulimo wabo, balatyompwa, alimwi tababeleki canguzu. Buvwuntauzi bumwi abwalo butondezya kuti kukatala kapati mumizeezo kupa kuciswa-ciswa.\nIno ncinzi ciletela kukatala kapati mumizeezo? Kanji-kanji nkukomena kwamulimo. Akaambo kakuvwula kwamilimo, basikulemba milimo bamwi bayanda kuti babelesi babo kababeleka mawoola manji, zimwi ziindi bavwola buyo mali masyoonto. Kusumpuka kwasayaansi kupa kuti bamwi kabazumanana kubeleka, calo cipa kuti kacibayumina kwaandaanya ciindi cakulyookezya alimwi acakubeleka. Ibamwi balakatala kapati mumizeezo akaambo kakuti milimo ilakonzya kumana kufwumbwa ciindi, kwaalilwa kumana mulimo alimwi akuteendelezyegwa kabotu. Akwalo kutazyiba zyeelede kusaanguna kucitwa naa kutamvwana ababelesinyoko kulakonzya kupa kukatala kapati mumizeezo.\nZimwi ziindi kukatala kapati mumizeezo nkwakuliyandila. Akaambo kakuyanda kuba alwiiyo lwaatala alimwi amali manji, bamwi balipa milimo minji. Bantu bali boobu inga balaciindizya kubeleka alimwi akulibikka muntenda yakukatala kapati mumizeezo.\nIkuti naa mujisi penzi lyakukatala kapati mumizeezo, mbuti mbomukonzya kugwasyigwa? Kwaamba masimpe, kucinca kulakonzya kukatazya kuti kamulimvwa kuti muli mubukkale mbomutakonzyi kucinca. Nokuba boobo, amulange-lange nzila zyone zikonzya kumugwasya kulwana penzi lyakukatala kapati mumizeezo. Mulakonzya kuba anzila zinji zikonzya kumugwasya kwiinda mbomwali kuyeeyela.\n1. AMUZYIBE ZYEELEDE KUSAANGUNA KUCITWA.\nIno ncinzi ciyandika kapati kulindinywe? Bantu banji balakonzya kubikka mukwasyi alimwi abuumi buli kabotu kumatalikilo aamulongo wazintu ziyandika kapati. Eezyi nzyezintu zikonzya kujatikizyigwa nomwaba apenzi lyakukatala kapati mumizeezo.\nKwiinda mukuzyiba nzyomweelede kusaanguna kucita, mulalibambila kujatikizya zyakusala zikatazya alimwi akubona nzyomukonzya kucinca. Mucikozyanyo, mulakonzya kubona kuti mulimo ngomucita ulamupa kukatala kapati mumizeezo. Nokuba boobo, mulakonzya kuyeeya kuti, ‘tandikonzyi kunoocinca-cinca milimo naa kucesya-cesya kubeleka; kayi ndiyandika mali!’ Masimpe kuti bantu boonse bayandika mali, pele ino muyandika mali manji buti, alimwi ino zijatikizyigwa buti zintu nzyomuyandisya kapati?\nAmucenjele kutegwa mutayungwi kucita zintu nzyobasala kusaanguna kucita bamwi. Zintu basikumulemba mulimo nzyobabona kuti zilayandika kapati inga kaziindene azintu nzyomubona kuti zilayandika kapati. Bamwi balakonzya kusala kubikka mulimo mubusena bwakusaanguna mubuumi bwabo, pele eeci tacaambi kuti andinywe ncomweelede kucita.\nNJIISYO YAMU BBAIBBELE: “NOKUBA KUTI MUNTU KAJISI ZYINTU ZINJI BUTI, IBUUMI BWAKWE TABUZWI KUZYINTU EEZYO NZYAJISI.”—LUKA 12:15\n2. AMUUBYE-UBYE BUUMI BWANU.\nKutegwa kamutakatali kapati alimwi akuba aciindi cakucita zintu ziyandika kapati, inga mwalanga-langa naa kuyandika kucesya mawoola ngomubeleka, naa kubalomba basikumulemba mulimo kutegwa bacesye-cesye milimo njomucita, alimwi zimwi ziindi inga mwabona naa muyandika kucinca mulimo. Kufwumbwa ncomukonzya kusala kucita, mulalangilwa kucinca mbomwali kwaabelesya mali alimwi akucinca bukkale bwanu. Pele eeci tacikatazyi alimwi cilakonzya kumuubila-ubila kwiinda mbomwali kuciyeeyela.\nMumasi manji, basimakwebo bapa muzeezo wakuti lukkomano lulaboola kwiinda mukuba amali manji alimwi azintu zinji. Pele mubwini aayo taali masimpe. Kupona buumi buuba-uba kulakonzya kumuletela lwaanguluko alimwi akukkutila. Kutegwa mulibambile kujatikizya kucinca kuli boobu, amucesye-cesye zintu nzyomuula alimwi kamuyobola mali. Amusole kucesya naa kucileka kukweleta. Amubandike abanamukwasyi mbociyandika kucinca alimwi akubelekela antoomwe.\nNJIISYO YAMU BBAIBBELE: “TWANOOJISI CAKULYA AZYAKULIVWUMBA, TUNOOKKUTILA AZYINTU EEZYI.”—1 TIMOTEYO 6:8.\n3. AMWIIYE KUKAKA KUCITA MILIMO IMWI.\nIkuti mulimo wamuvwulila kapati kwiinda mboceelede kuba, alimwi naa kuli penzi limwi litamani kumulimo, amwaabandike makani aayo abasikumulemba mulimo. Kuti kacikonzyeka, amupe mizeezo iikonzya kumugwasya nywebo alimwi abasikumulemba mulimo. Amubaambile kuti mulilyaabide kubeleka, alimwi amubapandulwide zintu nzyomulibambilide kucita; pele amusalazye kwaamba alimwi akusinizya zintu nzyomutakonzyi kucita.\nAmuzyibile limwi zikonzya kucitika akulanga zintu munzila yeelede. Ikuti kamuyanda kunoobeleka ciindi cisyoonto, basikumulemba mulimo inga bayanda kuti muzumine kunoopegwa mali masyoonto. Amulibambile ncomukonzya kucita kuti mwakongwa kuti mulimo ulamana. Alimwi amuzyibe kuti kuli zyoolwe zinji zyakujana mulimo uumbi nomucibeleka.\nNokuba kuti mwamvwana abasikumulemba mulimo kujatikizya mbomweelede kubeleka, mweelede kulangila koongelezyegwa kubeleka mawoola manji. Ino ncinzi cikonzya kumugwasya kutacinca? Kuzumanana kucita zintu kweelana ambomwakamvwana. Kucita boobu kuyoomugwasya kwaambila basikumulemba mulimo kuti abalo bacite mbubwenya mbomwakamvwana, calo cibikkilizya kumupa mulimo weelede kweelana ambomwakapangana.\nNJIISYO YAMU BBAIBBELE: “KWAAMBA KWANU KUTI ‘IIYI’ AKUBE IIYI, AKUTI ‘PEEPE’ AKUBE PEEPE.”—MATAYO 5:37\n4. AMUJANE CIINDI CAKULYOOKEZYA.\nNokuba kuti kumulimo inga kamutajisi mapenzi mapati-pati, zimwi ziindi mulakonzya kukatala, kubeleka abantu bakatazya, alimwi akulijana mubukkale butakkomanisyi. Aboobo amujane ciindi cakulyookezya alimwi acakulikkomanisya. Amuzyibe kuti kulikondelezya takweelede kudula buya kutegwa nywebo alimwi amukwasyi wanu mukatalusyigwe.\nAmutondezye luyandisisyo muzintu zimwi alimwi amubalongwe kunze lyamulimo, alimwi mutanoolipandululi kwiinda mukwaamba musyobo wamulimo ngomubeleka alimwi ambouli mupati. Ino nkaambo nzi? Ibbuku litegwa Your Money or Your Life lyaamba kuti: “Ibwini mbomubede ncecintu ciyandika kapati kwiinda mulimo ngomucita.” Aboobo ikuti bantu kabamuzyi buyo akaambo kamusyobo wamulimo ngomubeleka, nkokuti ciyoomuyumina kulanga mulimo ngomucita munzila yeelede.\nNJIISYO YAMU BBAIBBELE: “NKANKAMANZA YOMWE IILI ALUUMUNO NIMBOTU KWIINDA MAANZA OBILE AAZWIDE MILIMO IIKATAAZYA IITAKUTYI MOYO.”—MUKAMBAUSI 4:6\nSena ncobeni inga mwacikonzya kubweza ntaamu ziyandika kutegwa muzwidilile mukulwana penzi lyakukatala kapati mumizeezo? Inzya, inga mwacikonzya. Ba Anil, ibaambwa kumatalikilo aacibalo eeci, bakacikonzya. Baamba kuti: “Ndakabandika abaabo bakandilembede mulimo kuti bandipilusye amulimo, aboobo bakacita oobo. Ndakafwa nsoni kubonana alimwi ababelesima akaambo kakuti ndakalibaambilide makani aakujana mulimo uuvwolwa mali manji. Nokuba kuti ndakatalika kuvwola mali masyoonto, ndakaba aluumuno lwamumizeezo, alimwi ndakaba aciindi cinji cakuba abanamukwasyi acakucita zintu ziyandika ncobeni.”\nMBOLYAKAMANA PENZI LYAKUKATALA KAPATI MUMIZEEZO\nBa Wayne aba Marie mbaanabukwetene bajisi myaka yakuzyalwa iili kuma 30 alimwi bakkala ku United States.\nNcinzi cakali kumupa kukatala kapati mumizeezo?\nBa Wayne: Twakajisi makwebo aali mbwaabede alimwi twakaba azikwelete zinji kapati. Ndakali kuyanda kusumpula makwebo eesu kusikila mpotwakali kukonzya kukkala kabotu alimwi akupanga mali kumwi kandibeleka buyo asyoonto. Makanze aangu akali aakucesya-cesya kukatala, pele muciindi caboobo ndakaindila kukatala.\nIno eeci cakamujatikizya buti?\nBa Wayne: Twakabona kuti zintu izyakali kutupa kubeleka canguzu—mbuli kuba azisani zibotu, ŋanda mpati, alimwi amali manji twaunka kuyoolyookezya—tiizyakali kutupa kukkomana pe. Ndakatyompwa kapati, alimwi luyandisisyo loonse lwakubeleka lwakamana.\nBa Marie: Ndakatalika kuciswa-ciswa. Lukwatano lwesu lwakaba muntenda. Tiitwakali kumvwana pe.\nIno mwakabuubya-ubya buti buumi bwanu?\nBa Wayne: Twakalanga-langa mbaakani zyesu alimwi abukkale bwesu. Twakacesya-cesya mali ngotwakali kubelesya kweendelezya makwebo eesu. Ndakajisi ofesi mbotu kapati, pele ndakaisambala. Ndakacinca mootokala ngondakali kuyandisya kubelesya. Makwebo ndakaacesya acaali kutegwa kaakonzya kweendelezyegwa amuntu omwe. Twakazibbadela zikwelete nzyotwakajisi alimwi akucesya zintu nzyotwakali kuula.\nBa Marie: Kuubya-ubya buumi bwesu kunyina nicakatukatazya kapati mbuli mbondakali kuyeeyela. Twakacesya ziindi nzyotwakali kulida kumbi akutalika kulida aŋanda. Twakali kweenda kunyanyaasya mubili, alimwi twakaba abuumi buli kabotu. Mukuya kwaciindi twakatalika kubeleka buyo kwaciindi cisyoonto akucita milimo yakuliyandila.\nIno kucita boobo kwakamugwasya buti?\nBa Marie: Tatuciponeni kupanga mali pe. Twakatalika kubikkila maano kuzintu ziyandika kapati, alimwi lukwatano lwesu lwakaba kabotu.\nBa Wayne: Zintu lino zitweendela kabotu alimwi tulikkomene.\nMulimo Alimwi Amali Luumuno alimwi alukkomano\nIno Kuzwidilila Kwini-kwini Caamba Nzi?\nKuli kuzwidilila kumwi ikucisa kwiinda mbokucisa kwaalilwa.


Bwaami bwaLeza Niinzi? Nkaamboonzi Nitubukombela?\nBALA MU Abbey Abkhaz Abui Acholi Afrikaans Aja Akha Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Dakota Dangme Danish Dayak Ngaju Douala Drehu Dusun Dutch Edo Efik Emberá (Catío) English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Vezo Vietnamese Wallisian Waray-Waray Welsh Wichi Wolaita Yacouba Zande Zulu\nBwaami bwaLeza Niinzi?\n1. Njiili nkombyo izibikene njitutalange-lange?\nMAMILIYONI abantu balizi nkombyo izibikene iiyitwa kuti, Taateesu ooli kujulu naa kuti iNkombyo yaMwaami. Jesu wakabelesya nkombyo eeyi kukuyiisya basikwiiya bakwe kukomba. Wakali kukombelaanzi? Alimwi nkaamboonzi inkombyo eeyi niiyandikana loko kuli ndiswe mazuba aano?\n2. Nzeezili zintu zitatu Jesu nzyaakatuyiisya kuti tuzikombele?\n2 Jesu wakati: “Mbuboobu mbumweelede kukomba: ‘Taatesu ooli kujulu, alilemekwe izina lyako [alisalazigwee]. Abuze Bwami bwako, alucitwe luyando lwako, ansi ano mbubonya mbuli kujulu.’” (Bala Matayo 6:9-13.) Nkaamboonzi Jesu naakatuyiisya kukombela zintu eezi zitatu?—Langa Makani Aakumamanino 20.\n3. Niinzi nchituyanda kuziba atalaa Bwaami bwaLeza?\n3 Twayiiya kuti Jehova ndezina lyaLeza. Alimwi twaambuula atalaa makanze aLeza ngalaawo atalaa bantu alimwi anyika. Pesi Jesu wakaambaanzi aawo nakati: “Abuze Bwami bwako”? Tuyooyiiya kuti niinzi chitegwa Bwaami bwaLeza, buyoochitaanzi, akuti buyolilemeka biyeni zina lyaLeza.\n4. Bwaami bwaLeza niinzi, alimwi ngwani Mwaami waBwaami oobo?\n4 Jehova wakabikka mfulumende yakwe yakujulu akusala Jesu kuti abe Mwaami. IBbayibbele liita mfulumende eeyi kuti Mbwaami bwaLeza. Jesu “Mwami wabami, Mweendelezi wabeendelezi.” (1 Timoteo 6:15) Jesu ulakonzya kuchita zibotu kwiinda mweendelezi wabantu uuli woonse uutegwa uchita kabotu, alimwi ujisi manguzu miingi loko kwiinda beendelezi boonse bali munyika.\n5. Bwaami bwaLeza buyooyendelezya kabuli kuli? Alimwi buyooyendelezyaanzi?\n5 Mazuba aali makumi one kuzwa Jesu naakabusigwa, Jesu wakabweeda kujulu. Kuzwaawo, Jehova wakamusala kuba Mwaami waBwaami oobo. (Incito 2:33) Bwaami bwaLeza buyooyendelezya nyika yoonse kabuli kujulu. (Ciyubunuzyo 11:15) Nkikaambo iBbayibbele nchilibwiita kuti “Bwami bwakujulu.”—2 Timoteo 4:18.\n6, 7. Niinzi chichita kuti Jesu abe mwaami uuli kabotu kwiinda baami boonse bali munyika?\n6 IBbayibbele lyaamba kuti Jesu nguumwaami mupati kwiinda boonse nkaambo ‘nguwe alikke uutafwi.’ (1 Timoeo 6:16) Bantu banga baba beendelezi ngabasika mpubanga bazoofwa, pesi Jesu taakwe natazoofwe pe. Zintu zyoonse zibotu Jesu nzyatakatuchitile tazikoyoomana pe.\n7 Ibusinsimi bwaBbayibbele bwaamba kuti Jesu uyooba Mwaami uuli kabotu alimwi uulaa luzyalo. “Uyookalwa Muuya wa-Jehova, Muuya wabusongo awakuswiililisya, Muuya walulayo awanguzu, Muuya waluzibo awakulemeka Jehova. Uyookondwa kulemeka Jehova. Takooyoobeteka kukuyeeya zintu ziboneka kumeso buyo, nikuba kukosola makani cakuzuminina majwi ngaamvwa kumatwi buyo. Uyoobeteka bacete cakululama, akukosweda batengwana banyika makani aaelede.” (Isaya 11:2-4) Tuyandi na kuti mwaami wenu kali boobo?\n8. Tuzi biyeni kuti Jesu takoyooyendelezya kali aalikke?\n8 Leza wakasala bamwi bantu kuti bakalele aJesu mumfulumende yakujulu. Muchikozyano, mwaapostolo Paulo wakabuzya Timoteo kuti: “Kuti twakakatila tuyooendelezya awe.” (2 Timoteo 2:12) Mbangani batakalele kabali baami antoomwe aJesu?\n9. Mbangani batakalele aJesu? Alimwi Leza wakatalika lili kubasala?\n9 Mbuli mbutwakayiiya kuzwa muchaandano 7, mwaapostolo Johane wakapegwa chitondeezyo aawo naakabona Jesu kali Mwaami kujulu abamwi baami bali 144 000. Mbaani bategwa bali 144 000? Johane upandulula kuti: “Bakalijisi izina lyakwe azina lyawisi lilembedwe ankumu zyabo.” Alimwi wakayungizya kati: “Mbimbabo batobela Mwanambelele koonse nkwaya. Mbimbabo bakasaanguna kunununwa akati kabantu.” (Bala Ciyubunuzyo 14:1, 4.) Bali 144 000 maKristu basyomeka bakasalwaa Leza kuti ‘bakeendelezye aansi’ antoomwe aJesu. Ikuti bafwa, ngababusigwa kutegwa bakapone kujulu. (Ciyubunuzyo 5:10) Kuzwa muchiindi chabaapostolo, Jehova uchisala maKristu basyomeka kutegwa bakabe kabunga kabaami bali 144 000.\n10. Nkaamboonzi niluli luyando lwaJehova kuti Jesu abali 144 000 bakeendelezye bantu?\n10 Jehova ulaandaaba loko andiswe zyakuti wakachita bubambe bwakuti bantu bakakonzye kweendelezya aJesu. Jesu uyooba mweendelezi mubotu nkaambo ulikuzi kuba kwesu. Wakapona mbuli muntu alimwi wakaswaanana abuyumu-yumu. Paulo wakaamba kuti Jesu ulatufwida luzyalo, “uutakonzya kutweetelela mukulengauka kwesu,” alimwi “uwakasunkwa mbubonya mbuli ndiswe.” (BaHebrayo 4:15; 5:8) Bali 144 000 abalabo balikuzi kupona mbuli bantu. Abalabo bakalwana akutamaninina amachise mbuli ndiswe. Munzila eeyo, tulakonzya kubaa choonzyo chakuti Jesu abali 144 000 bayoomvwisisisya nzila njitulimvwaayo amapenzi ngituswaana.\nBWAAMI BWALEZA BUYOOCHITAANZI?\n11. Nkaamboonzi Jesu naakayiisya basikwiiya bakwe kukombela kuyanda kwaLeza kuti kuchitike kujulu?\n11 Jesu wakayiisya basikwiiya bakwe kuti bakombele kuyanda kwaLeza kuti kuchitike kujulu. Nkaamboonzi? Muchandano 3 twakayiiya kuti Saatani Diabolosi wakapapila Jehova, mpawo Jehova wakazumizya Saatani abangelo batasyomeki naa kuti madimoni kuti bakkale kujulu kwakayindi kaniini kuzwa chiindi naakapapila. Teeboonse pe bangelo bakali kuchita kuyanda kwaLeza kujulu. Muchandano 10, tuyooyiiya zyiingi atala aSaatani amadimoni aakwe.\n12. Nziizili zintu zibili zyakacitika zyaambidwe muli Ciyubunuzyo 12:10?\n12 Nikuba boobo, iBbayibbele lipandulula kuti Jesu naakaba Mwaami waBwaami bwaLeza, wakali kuyoolwanaa Saatani. (Bala Ciyubunuzyo 12:7-10.) Ivesi 10 ipandulula zintu zibili zyakachitika. Bwaami bwaLeza bwakatalika kweendelezyegwaa Jesu Kristu kali Mwaami, alimwi Saatani wakatandwa kujulu akuwalilwaansi. Mbuli mbututakayiiye, eezi zyakachitika kale.\n13. Niinzi chakachitika kujulu aawo Saatani naakaandwa?\n13 IBbayibbele lipandulula kubotelwa kwakajanwa abangelo basyomeka chiindi Saatani amadimoni aakwe nibakaandwa kujulu. Tubala kuti: “Amusekelele nomajulu, anywebo nomukala mulingao!” (Ciyubunuzyo 12:12) Lino kuli luumuno alujatano kujulu nkaambo boonse bachita kuyanda kwaLeza.\nKuzwa chiindi Saatani amadimoni aakwe nibakaawaalwa ansi kuzwa kujulu, kwakaba mapenzi miingi loko munyika. Mapenzi aaya ayoomana lino-lino\n14. Niinzi chiliikuchitika anyika akaambo kakwandwa kwaSaatani kujulu?\n14 Pesi buumi munyika bulisiyene akujulu. Bantu bachitikilwaa zintu zibi nkaambo ‘Diabolosi wamuselukila,’ “abukali bupati, nkaambo ulizi kuti ciindi ncajisi nciniini buyo.” (Ciyubunuzyo 12:12) Saatani unyemede loko akaambo kakwaandwa kujulu, ulizi kuti muchiindi chiniini uyoonyonyoonwa. Ulachita kufumbwa nzyakonzya kuti achite zibi amapenzi munyika yoonse.\n15. Leza ulaamakanzeenzi atala anyika?\n15 Nikuba boobo makanze aaLeza atala anyika taanachincha pe. Uchiyanda kuti bantu bamaninide bakapone akutamani munyika yaparadayizi. (Intembauzyo 37:29) Aboobo, Bwaami bwaLeza buyoozichita biyeni eezi?\n16, 17. Lugwalo lwaDaniele 2:44 lutubuzyaanzi atala aBwaami bwaLeza?\n16 Businsimi bujanika muli Daniele 2:44 bwaamba kuti: “Lino mumazuba aabaami abo, Leza wakujulu uyoobusya bwami butakooyoonyonyoonwa abuniini mane kutamani, anguzu zyabo tazikooyoosiilwa bambi. Obo bwami buyoopwayaula akumanisya maami aya oonse, alimwi bwalo buyooyima nji kukabe kutamani.” Businsimi oobu butuyiisyaanzi atala aBwaami bwaLeza?\n17 Chakusaanguna, butubuzya kuti Bwaami bwaLeza buyootalika kulela “kumazuba aabaami abo.” Eezi zyaamba kuti mfulumende zimwi zichinooliwo aanyika aawo Bwaami bwaakutalika kulela. Chabili, butubuzya kuti Bwaami bwaLeza buyookkala lyoonse tabukoyoopegwa imwi mfulumende. Chatatu, kuyooba nkondo aakati kaBwaami bwaLeza amfulumende zyanyika. Bwaami bwaLeza buyoozunda alimwi bukabe mfulumende ayilikke iyooyendelezya nyika. Mpawo bantu bayooyendelezegwaa mfulumende iili kabotu njibatanabaa buunsi babaayo pe.\n18. Litegwani zina lyankondo yamamanino iyooba aakati kaBwaami bwaLeza amfulumende zyanyika?\n18 Bwaami bwaLeza buyooyilela biyeni nyika yoonse mbiizulwa? Kayitana saanguna nkondo yamamanino iitegwa Armagedoni, madimoni ayooyena ‘bami boonse banyika, kuti akababungike kunkondo yabuzuba bupati bwa-Leza Singuzuzyoonse.’ Nisimpe, mfulumende zyabantu ziyoolwanaa Bwaami bwaLeza.—Ciyubunuzyo 16:14, 16; langa Makani Aakumamanino 10.\n19, 20. Nkaamboonzi nituyanda kuti Bwaami bwaLeza buzoolele nyika yoonse?\n19 Nkaamboonzi nituyanda Bwaami bwaLeza? Kuli twaambo tutatu. Kakusaanguna, tuli basizibi, aboobo tulachiswa akufwa. Pesi iBbayibbele lyaamba kuti mubulelo bwaBwaami bwaLeza, tuyoopona kukabe kutamani. Lugwalo lwaJohane 3:16 lwaamba kuti: “Nkaambo obuya Leza mbwaakayandisya nyika, wakapa Mwanaakwe simuzyalwa alike, kuti umwi umwi uumusyoma atafwidilili, pele abe abuumi butamani.”\n20 Kaambo kabili katondeezya nchitubuyandila Bwaami bwaLeza nkakuti, tuzyungulukidwe aabantu babi. Biingi balabeja, balabbida alimwi tabalilemeki pe. Swebo lwesu tatukonzyi pe kubagwisya, pesi Leza uzoobagwisya. Bantu bayendelela kunembo kabachita zibi bayoonyonyoonwa ankondo yaArmagedoni. (Bala Intembauzyo 37:10.) Kaambo katatu nchitubuyandila Bwaami bwaLeza nkakuti, mfulumende zyabantu tazikwe nguzu, zilaalunya, naa kutalulamisya. Tazikwe chiyandisyo chakugwasya bantu kuti baswiilile Leza. IBbayibbele lyaamba kuti “muntu naendelezya muntunyina kukumubisizya.”—Mukambausi 8:9.\n21. Bwaami buyoochita biyeni kuti kuyanda kwaLeza kukachitwe aanyika?\n21 Yaakwiinda nkondo yaArmagedoni, Bwaami bwaLeza buyoolanga-langa akubona kuti kuyanda kwaLeza kwachitwaa nyika. Muchikozyano, buyoogwisya Saatani amadimoni aakwe. (Ciyubunuzyo 20:1-3) Taakwe nikuyooba muntu uuchiswa nikuba kufwa. Akaambo kachinunuzyo, bantu boonse basyomeka bayoopona akutamani muparadayizi. (Ciyubunuzyo 22:1-3) Bwaami buyoosalazya zina lyaLeza. Zyaambaanzi eezi? Zyaamba kuti mfulumende yaLeza yaakulela nyika, bantu boonse bayoolemeka zina lyaJehova.—Langa Makani Aakumamanino 21.\nNDIILILI JESU NAAKABA MWAAMI?\n22. Tuzi biyeni kuti Jesu taakaba Mwaami aawo naakali aanyika nikuba chiindi naakabusigwa?\n22 Jesu wakayiisya basikwiiya bakwe kukomba: “Abuze Bwami bwako.” Aboobo zyakali aantanganana kuti mfulumende yaLeza yakali kuzoosika kumazuba aali kunembo. Chakusaanguna Jehova wakali kuzoobikka mfulumende yakwe akubikka Jesu kuba Mwaami wayo. Jesu naakabweeda kujulu wakaba Mwaami na mpawo-mpawo? Peepe, wakeelede kuti alindile saansi. Chimwi chiindi Jesu naakabusigwa, Petro a Paulo bakabikka aantanganana aawo nibakabelesya businsimi bujanika muli Intembauzyo 110:1 bwaambuula atala aJesu. Mubusinsimi oobu Jehova wakati: “Kala kujanza lyangu lyalulyo mane nkacite basinkondonyoko babe citandabalilo camatende aako.” (Incito 2:32-35; BaHebrayo 10:12, 13) Jesu wakeelede kumulindila chiindi chilamfu biyeni Jehova kuti amubikke kuba Mwaami?\nBwaami bwaLeza buyoobona kuti kuyanda kwaLeza kwachitwa aansi aano\n23. (a) Ndiilili Jesu naakatalika kulela kali Mwaami wamfulumende yaLeza? (b) Muchaandano chitobela tuyooyiiyaanzi?\n23 Kwaaminyaka miingi 1914 katanasika, kabunga kamaKristu bakamvwisisya kuti wakali munyaka uyandikana mubusinsimi bwaBbayibbele. Izyakachitika zyaNyika kuzwa mu 1914 zyakatondeezya kuti zyakali zyachoonzyo. Mumunyaka ooyo, Jesu wakatalika kulela kali Mwaami. (Intembauzyo 110:2) Kuzwaawo, Saatani wakawalilwa aansi ano munyika, alimwi lino “ulizi kuti ciindi ncajisi nciniini buyo.” (Ciyubunuzyo 12:12) Muchaandano chitobela, tulabona zimwi zintu zitondeezya kuti tupona muchiindi eecho. Alubo tuyooyiiya kuti lino-lino Bwaami bwaLeza buyobona kuti kuyanda kwaLeza kwachitwa munyika.—Langa Makani Aakumamanino 22.\nKASIMPE 1: BWAAMI BWALEZA NIMFULUMENDE YACHOONZYO\n“Abuze Bwami bwako. Alucitwe luyando lwako, ansi ano mbubonya mbuli kujulu.”—Matayo 6:9-13\nBwaami bwaLeza, naa imfulumende, iyoolela nyika yoonse kayili kujulu.\nJesu Mwaami waBwaami bwaLeza.\nCiyubunuzyo 14:1, 4\nBantu bali 144 000 bayoolela aJesu kujulu.\nBaHebrayo 4:15; 5:8\nJesu abali 144 000 balayimvwisisisya inzila njitulimvwaayo alimwi amapenzi ngituswaananaawo.\nKASIMPE 2: JESU UNOOLI MWEENDELEZI WIINDA BOONSE\n“Uyoobeteka bacete cakululama.”—Isaya 11:4\nNkaamboonzi Jesu neelela kuba Mwaami waBwaami?\nBeendelezi banyika boonse balafwa, pesi Jesu takwe nazoofwa pe. Zintu zyoonse zibotu Jesu nzyatazootuchitile ziyookkala kukabe kutamani.\nJesu ulakonzya kuchita zibotu zyiingi kwiinda beendelezi baanyika. Ulaamanguzu kwiinda beendelezi boonse baanyika. Uchita chakululamisya alimwi ulaaluse.\nKASIMPE 3: BWAAMI BWALEZA BUYOOBONA KUTI KUYANDA KWALEZA KWACHITWA\n“Leza wakujulu uyoobusya bwami butakooyoonyonyoonwa abuniini.”—Daniele 2:44\nNiinzi Bwaami nzibwakachita kale? Buyoochitaanzi mumazuba aali kunembo?\nKuzwa mu 1914 Jesu naakabikkwa kuba Mwaami, wakawaala Saatani aansi kuzwa kujulu. Aaka nkikaambo nchikuli mapenzi, machise, amafwabi miingi loko munyika yoonse.\nMukambausi 8:9; Ciyubunuzyo 16:16\nLyaArmagedoni, Bwaami bwaLeza buyoonyonyoona mfulumende zyabantu zyoonse zilaalunya alimwi zitalulamisyi.\nBantu bachita zintu zibi bayoonyonyoonwa.\nBwaakweendelezya nyika Bwaami bwaLeza, taakwe muntu uuchiyoochiswa nikuba kufwa alimwi bantu boonse bayoolemeka zina lyaLeza.


Muntu Wakali Mukabunga Kazigwebenga Lino Taceendi Antobolo | Ibbaibbele Lilakonzya Kubacinca Bantu\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Venda Vietnamese Xhosa Yoruba Zulu\nLyoonse Ndakali Kweenda Antobolo Yangu\nAkaluulwa aba Annunziato Lugarà\nMWAKA WAKUZYALWA: 1958\nKUCISI NKWAZWA: ITALY\nMBWAAKABEDE KAINDI: WAMUKABUNGA KAZIGWEBENGA MUKALI\nNdakazyalwa akukomenena mumakomponi aamu dolopo lya Roma, mubusena mukkala bantu batavwoli mali manji. Buumi bwakali kukatazya. Tiindakabazyi bamaama bakandizyala alimwi tiitwakali kumvwana abataata. Ndakakomenena mubusena mwalo buumi mobwakali kukatazya.\nCiindi nondakajisi myaka iili 10 yakuzyalwa, ndakalitalikide kale kubba. Kandili amyaka iili 12, ndakatija aŋanda kwaciindi cakusaanguna. Ziindi zili mbozibede bataata bakali kundigwisya kuzwa kumaofesi mapati aabamapulisa akunditola kuŋanda. Ndakali kuzwangana abantu lyoonse alimwi ndakali mukali alimwi ndakali kubanyemena bantu boonse. Nondakajisi myaka iili 14, ndakazwa aŋanda kakunyina kujokela alimwi. Ndakatalika kunywa misamu iikola alimwi akukkala mumigwagwa. Mbwaanga tiindakajisi kwakoona ndakali kunjila mumootokala uutali wangu akoona mumo kusikila kubucedo. Mpoonya ndakali kulanga-langa kwakali kujanika maanzi kutegwa ndisambe.\nMukuya kwaciindi ndakaba muntu uucibwene kubba mbuli kusompola bantu zintu, kubba masiku mumaanda aindene-indene. Mpuwo yangu yakazoobija alimwi kalitanalampa ndakatambwa kuti ndibe mukabunga kazigwebenga calo cakandipa kuti nditalike kubba mumabbanki. Akaambo kakuti ndakali mukali, ndakatalika kulemekwa mukabunga kazigwebenga aaka. Lyoonse ndakali kweenda antobolo alimwi buya ndakali koona anjiyo ansi aapilo yangu. Ndakazooba abuumi bwakulwana, kunywa misamu iikola, kubba, kutukila alimwi akucita bwaamu. Bapulisa lyoonse bakali kundiyandaula. Ndakaangwa ziindi zinji alimwi kwamyaaka minji ndakali kunjila alimwi akuzwa muntolongo.\nBBAIBBELE MBOLYACINCA BUUMI BWANGU:\nAciindi cimwi nondakazwa muntolongo, ndakaunka kuyooswaya bamaama basyoonto. Kakunyina kuzyiba, bamaama basyoonto, alimwi abanabokwesu bobilo bakaba Bakamboni ba Jehova. Bakanditamba kumiswaangano ya Bakamboni. Akaambo kakuyanda kuzyiba zintu zimwi, ndakabasangana. Notwakasika ku Ŋanda ya Bwami, ndakasala kukkala acuuno cakali afwaafwi amulyango kutegwa kandibabona bantu boonse bakali kunjila alimwi akuzwa. Mbuli cilengwa, ndakalijisi ntobolo.\nMuswaangano ooyu wakacinca buumi bwangu. Ndakalimvwa mbuli kuti ndakali buyo kubusena bumbi ikutali anyika. Bantu bakandaanzya cakusangalizya alimwi calumwemwe. Ndiciyeeya Bakamboni mbobakali kundilanga caluzyalo alimwi acakundibikkila maano. Eeci cakaliindene kapati abantu mbondakali kupona aambabo!\nNdakatalika kwiiya Bbaibbele a Bakamboni. Mbondakali kuyaabuzumanana kwiiya ndakabona kuti ndakeelede kucinca buumi bwangu cakumaninina. Ndakalutobela lulayo lulembedwe mulugwalo lwa Tusimpi 13:20: “Uuenda abasongo ulasongwaala, pele muzwalani wabafubafuba ulabisizigwa.” Ndakabona kuti ndakeelede kuzwa mukabunga kazigwebenga. Eeci tiicakali cuubauba, pele kwiinda mukugwasyigwa a Jehova, ndakazwidilila.\nKwaciindi cakusaanguna mubuumi bwangu, ndakatalika kulikasya kucita zintu zitali kabotu\nAlimwi ndakatalika kuba mulondo. Kwiinda mukubeleka canguzu ndakacileka kufweba alimwi akunywa misamu iikola. Ndakaagela masusu angu malamfwu, kugwisya masikkiyo alimwi akucileka kutukila. Kwaciindi cakusaanguna mubuumi bwangu, ndakatalika kulikasya kucita zintu zitali kabotu.\nKubala alimwi akwiiya ncintu ncondatakali kukkomanina, aboobo tiicakali cuubauba kubikkila maano kubala akwiiya Bbaibbele. Nokuba boobo, nondakazumanana kubeleka canguzu, asyoonto-syoonto ndakatalika kumuyanda Jehova alimwi ndakatalika kucinca mumoyo wangu, manjezyeezya akatalika kundikatazya. Kanji-kanji ndakali kulimvwa kutyompwa, kumwi kanditasyomi kuti Jehova wakali kukonzya kundilekelela zibi zyoonse nzyondakacita. Muciindi ciliboobu ndakakulwaizyigwa kwiinda mukubala makani aamba zya Jehova mbwaakamulekelela Mwami Davida zibi zipati nzyaakacita.—2 Samuele 11: 1–12:13.\nBuyumuyumu bumbi mbondakajisi bwakali kujatikizya kwaambila bamwi nzyondakali kusyoma mumulimo wakuŋanda aŋanda. (Matayo 28:19, 20) Ndakali kuyoowa kuti inga ndajana muntu ngondakabisizya kaindi. Pele asyoonto-syoonto ndakacikonzya kuzunda bukandu mbondakajisi. Ndakatalika kujana lukkomano lwini-lwini kwiinda mukugwasya bantu kwiiya kujatikizya Taateesu wakujulu mubotu walo uulekelela cakumaninina.\nKwiiya kujatikizya Jehova kwakafwutula buumi bwangu! Bunji bwabeenzuma bakafwa naa kwaangwa muntolongo, pele mebo ndijisi buumi bukkomanisya alimwi ndilijisi bulangizi bwakumbele. Ndaiya kuba muntu uulicesya alimwi uumvwida alimwi akulikasya kuba mukali kapati. Akaambo kaceeci, ndilayanzana kabotu abantu. Ndakakwata mukaintu wakeebelwa nzoka mubwina Carmen, alimwi tulikkomene. Antoomwe, tulakkomana kugwasya bantu kwiiya Bbaibbele.\nNdalilubide, lino ndicita mulimo uusyomeka—zimwi ziindi uubikkilizya kubelekela mumabbanki, pele muciindi cakubba, ndibeleka mulimo wakusalazya mumabbanki!\nKondipa Buyo Mwaka Omwe Waluumuno Alukkomano


Rute a Naomi | Ziiyo Zyabana Zyamu Bbaibbele\nCiindi nokwakali nzala mucisi ca Israyeli, muna Israyeli wazina lya Naomi wakaunka kucisi ca Moabu antoomwe amulumaakwe alimwi abana babo bobilo. Mukuya kwaciindi, mulumi wa Naomi wakafwa. Bana bakwe bakakwata bamakaintu bana Moabu, umwi wakakwata Rute mpoonya umwi wakakwata Olipa. Mukubula coolwe, bana ba Naomi basankwa abalo bakafwa.\nCiindi Naomi naakamvwa kuti nzala yakamana mucisi ca Israyeli, wakapiluka kwabo. Rute a Olipa bakamutobela, pele kabacili munzila, Naomi wakabaambila kuti: ‘Mwakali bamakaintu bali kabotu kubana bangu alimwi muli kabotu akulindime. Ndiyanda kuti nyoonse mukakwatwe alimwi. Amupiluke kwanu ku Moabu.’ Bamakaintu aaba bakaamba kuti: ‘Tulamuyanda kapati! Tatuyandi kumusiya pe.’ Pele Naomi wakazumanana kubaambila kuti bapiluke. Mpoonya Olipa wakapiluka, pele Rute wakakaka. Naomi wakamwaambila kuti: ‘Bona, Olipa wapiluka kubantu banu alimwi akuli baleza banu. Kamuunka antoomwe.’ Pele Rute wakati: ‘Nsikookusiya pe. Bantu bako bayooba bantu bangu, alimwi Leza wako uyooba Leza wangu.’ Ino uyeeya kuti Naomi wakalimvwa buti ciindi Rute naakaamba boobo?\nRute a Naomi bakasika kucisi ca Israyeli kumatalikilo aakutebula bbaale. Bumwi buzuba, Rute wakaunka kuyoobwezelela bbaale mumuunda wamwaalumi wazina lya Boazi, walo iwakali mwana wa Rahabu. Mwaalumi ooyu wakamvwa kuti Rute wakali muna Moabu walo iwakazumanana kukkala a Naomi. Wakaambila babelesi bakwe kuti kabasiya bbaale musyule kutegwa Rute kaubwezelela.\nBuzuba oobo kumangolezya, Naomi wakabuzya Rute kuti: ‘Ino wabeleka mumuunda wabani sunu?’ Rute wakati: ‘Mumuunda wamwaalumi wazina lya Boazi.’ Naomi wakamwaambila kuti: ‘Boazi mubbululu wabalumi bangu. Kozumanana kubelekela mumuunda wakwe antoomwe abamakaintu bambi. Ookuya kuli kabotu.’\nRute wakazumanana kubeleka mumuunda wa Boazi kusikila kutebula nokwakamana. Boazi wakabona kuti Rute wakali muyumu kubeleka alimwi wakali mukaintu uuli kabotu kapati. Mumazuba aayo, ikuti mwaalumi wafwa alimwi tanaazyala bana basankwa, mubbululu wamwaalumi ooyo wafwa wakali kukonzya kumukwata mukaintu ooyo wakafwidwa. Aboobo Boazi wakamukwata Rute. Bakazyala mwana musankwa ooyo ngobakaulika zina lya Obedi, walo iwakazooba basyaanyinakulu ba Mwami Davida. Beenzinyina ba Naomi bakakkomana kapati. Bakaamba kuti: ‘Jehova wakakupa Rute, walo iwali kabotu kapati kulinduwe, lino mpaawa waba amuzyukulu. Jehova aatembaulwe.’\n“Kuli mulongwe uukakatila kwiinda mwanookwanu.”—Tusimpi 18:24\nMibuzyo: Ino mbuti Rute mbwaakatondezya kuti wakali kumuyanda Naomi? Ino Jehova wakabalanganya buti ba Rute a Naomi?\nRute 1:1–4:22; Matayo 1:5\nRute—‘Mwanakazi Mubotu Kapati’\nNkaambo nzi cikwati ca Rute a Boazi ncociyandika kapati? Ncinzi ncotukonzya kwiiya kuzwa kuli Rute a Naomi kujatikizya mukwasyi?\nRute Mulongwe Uusyomeka\nNokuba kuti tanaakali muna Israyeli, luyando lutamani ndwaakatondezya lwakamukkomanisya Leza aboobo wakamulongezya.\nRute—‘Kufwumbwa Nkoya Yebo Andime Ndilaunka’\nNkaambo nzi Rute ncaakalisungula kusiya mukwasyi wakwe amunzi okwabo? Mbube nzi mbwaakatondezya ibwakapa kuti Jehova amukkomanine?\nKakkaadi Kamu Bbaibbele ka Naomi\nNaomi naakafwidwa mulumi alimwi abana bakwe bobilo, wakalomba beenzinyina kuti kabamwiita azina limbi.\nMulongwe wa Naomi Uusyomeka\nCakucita eeci cigwasya bana bajisi myaka iili akati ka 3 alimwi a 6 kwiiya kujatikizya Rute alimwi a Naomi.\nAmwiiye Bube bwa Rute\nCakucita eeci cigwasya bana bajisi myaka iili akati ka 6 a 8 kwiiya mbobakonzya kuba balongwe bali kabotu.\nZYAKUCITA NOMWIIYA BBAIBBELE ZYABANA\nBube Mbwajisi Mulongwe Uuli Kabotu\nCakucita eeci cigwasya bana bajisi myaka iili akati ka 8 a 12 kuba abube bwamulongwe uuli kabotu.